Caractacus: Raja Celtic Yang Menentang Penjajahan Empayar Rom

Caractacus merupakan seorang raja dan pemimpin suku Britons purba pada Zaman Besi. Beliau juga merupakan ketua kaum Catuvellaunui, salah satu suku British yang berkuasa. Caractacus adalah putera kepada raja Celtic yang bernama Cunobeline dan memerintah Briton dari tahun 43-50 Masehi. Caractacus dikaitkan dengan perluasan wilayah sukunya berikutan kejayaan beliau dalam menangkis serangan Rom ke atas Britain. Semasa Rom melancarkan serangan pada musim panas tahun 43M, mereka cuba menyerap wilayah tersebut menjadi sebahagian dari Empayar Rom. Di kala suku-suku British lain seperti Dobunni tunduk dan menyerah kepada Rom, Caractacus berjuang dengan penuh bersungguh-sungguh demi memelihara kemerdekaan sukunya.Semasa Maharaja Claudius menggempur Britain, berlaku peralihan tampuk kuasa dan penjajahan selama lebih 350 tahun. Empat buah legion (istilah khusus untuk merujuk batalion tentera Rom) dengan disokong oleh tentera-tentera rakyat membentuk bala tentera Rom berjumlah lebih dari 40 000 orang. Walaupun bilangan ini menggambarkan kekuatan pasukan tentera yang dimiliki oleh Empayar Rom, ia tidak menghalang suku-suku asli di Britain untuk memberikan tentangan yang hebat.

Tanah yang kini membentuk Britain tidak berjaya ditakluk sepenuhnya oleh Rom selama hampir 40 tahun sejak serangan dilancarkan. Bahkan setelah tempoh itu, Rom tidak pernah berjaya menakluk dan menundukkan penduduk wilayah itu secara menyeluruh. Dari semasa ke semasa, pihak Rom sentiasa perlu meletakkan pasukan tentera yang besar untuk mengawal pertahanan wilayah yang telah mereka takluk itu agar tidak jatuh ke tangan puak-puak asli yang kebanyakannya masih merdeka dari naungan Rom. Walau bagaimanapun, tuah Caractacus dan para pengikutnya tidak berpanjangan.

Setelah memberikan penentangan yang cukup hebat terhadap kepenguasaan Rom, Caractacus ditewaskan dalam Pertempuran Medway. Namun, beliau berjaya meloloskan diri dan bertahan selama 7 tahun di Pergunungan Welsh di mana daripada sana, beliau melancarkan perang gerila ke atas Rom. Coroctacus pada akhirnya ditewaskan dalam Pertempuran Caer Caradoc di Wales di tangan gabenor Rom yang bernama Ostorious Scapula pada tahun 51M. Pun begitu, nyawanya masih lagi panjang. Beliau melarikan diri ke utara dan berlindung bersama sebuah suku yang dikenali sebagai Brigantes.Tanpa pengetahuan Caractacus, ratu suku Brigantes iaitu Ratu Cartimandua secara rahsia menjalinkan hubungan dengan Empayar Rom dan bersetuju untuk menyerahkan Caractacus dalam keadaan terbelenggu sebagai hadiah perang (suku Brigantes kemudiannya memberontak menentang Cartimandua). Bagi bangsa Britons, kekalahan dan penangkapan Caractacus menandakan berakhirnya kepemimpinan ratusan tahun bangsawan Catevallaunan ke atas mereka. Dengan penangkapan Caractacus, kebanyakan wilayah di selatan Britain bermula dari Humber hingga ke Severn berhasil dikuasai Rom sepanjang tahun 50an Masehi.

The Annals, karangan sejarahwan Rom yang bernama Tacticus menceritakan apa yang berlaku sesudah penangkapan Caractacus. Beliau menulis bahawa sebuah perarakan diadakan dan pejuang kemerdekaan Briton bersama isteri dan anaknya dipertontonkan di khalayak ramai di kota Rom saat mereka bakal dijatuhkan hukuman mati. “Masing-masing berasa teruja untuk melihat lelaki yang telah bertahun-tahun lamanya menentang kekuaaan empayar mereka,” tulis Tacticus. Caractacus menjadi nama yang begitu masyhur di kota Rom dan khabar angin pun segera tersebar bahawa masalah penentangan di wilayah Britain akhirnya tamat, walaupun pada hakikatnya keadaan tersebut sama sekali tidak menjadi kenyataan.Pada saat-saat akhir, Maharaja Claudius mengambil keputusan untuk membenarkan Caractacus membuat rayuan terhadap Rom agar membelas-kasihani nyawanya. Sejarahwan Rom bernama Cassius Dio mencatatkan bahawa semasa dibawa ke penghadapan senat, Caractacus diarahkan untuk memberikan satu sebab mengapa beliau tidak seharusnya dihukum.

Caractacus menjawab, “Andai kesederhanaanku dalam kemakmuran setara dengan status kebangsawan dan hartaku, (pasti) aku akan memasuki kota ini sebagai rakan kalian berbanding sebagai tawanan kalian; dan kalian pasti tidak akan berasa malu untuk menerima persahabatan (menerusi perjanjian damai) seorang raja yang berketurunan mulai dan memiliki wilayah pemerintahan yang luas. Kehadiranku di sini adalah suatu kemegahan buat kalian dan bagiku, ianya suatu perendahan. Aku miliki rakyat dan kuda, senjata dan harta. Tidak hairan andai aku berasa berat hati untuk tinggalkan mereka. Jika kalian Rom memilih untuk menguasai (menjajah) mereka, adakah itu bermaksud kalian sedang mencorak dunia ini menjadi sebuah tempat perhambaan? Andai aku dikurung sebagai banduan dan dijatuhi hukuman, ketumbangan aku itu atau kejayaan kalian itu sama sekali tidak akan meraih kemasyhuran. Hukumanku itu hanya akan dilupakan setelah beberapa tempoh. Sementara andai kalian membelas-kasihani nyawaku sekarang, maka aku akan menjadi memori berpanjangan yang memanifestasikan sifat pengampun kalian.”

Tidak dapat diketahui adakah ucapan yang dituturkan oleh Caracticus itu sefasih yang digambarkan oleh Tacticus di dalam tulisannya ataupun tidak. Terdapat persoalan yang berbangkit daripada peristiwa ini, iaitu bahasa apakah yang dituturkan oleh Caractacus itu dan adakah beliau fasih bertutur bahasa Latin? Walau apapun keadaannya, dewan senat sememangnya sangat tersentuh dengan ucapan Caractacus itu hinggakan Maharaja Claudius sendiri mengurniakan pengampunan kepada beliau. Caractacus kemudiannya meluangkan sisa hayat beliau di kota Rome sebagai seorang yang merdeka.Tidak ada catatan yang merekodkan apa yang berlaku pada beliau sesudah peristiwa itu. Tiada juga rekod berkenaan pulangnya beliau ke tanah airnya di Britain. Menurut Cassius Dio dalam Roman History, setelah menerima pengampunan, Caractacus mempersoalkan bagaimana empayar yang memiliki kota seindah Rome boleh berhasrat untuk menakluk wilayahnya yang serba daif. “Caractacus, seorang pembesar barbarian yang ditangkap dan dibawa ke Rome lalu diampunkan oleh Claudius, berjalan di sekitar kota setelah dibebaskan. Ketika menyaksikan kemegahan dan kebesaran kota itu, beliau berkata, “Bagaimana boleh kalian yang memiliki kemegahan dan kekayaan sebesar ini mendambakan khemah-khemah kami yang daif?”

Penulis-penulis klasik seperti Cassius Dio dan Tacticus meninggalkan kepada kita rasa penghormatan yang berpanjangan terhadap Caractacus. Beliau dirincikan sebagai seorang pejuang yang berani dan bersemangat tinggi dalam menentang Rom. Malah, beliau dengan lantang menyatakan pendiriannya di hadapan seluruh senat sedangkan nyawanya ketika itu sedang terancam. Caractacus dipandang sebagai seorang wira rakyat dan legasinya yang dikenang oleh generasi dari generasi adalah hakikat bahawa beliau merupakan seorang pejuang kebebasan yang paling diraikan di zamannya.

DIOLAH DAN DITERJEMAHKAN DARI: Bryan Hill. (4 Mei 2015). Caractacus: The Powerful Celtic King Who Defied Rome. Ancient Origins. https://www.ancient-origins.net/history-famous-people/caractacus-powerful-celtic-king-who-defied-rome-003006


Kisah Malaysia Memalukan Israel

Bagaimana ceritanya?

Begini, pada 22 Disember 2016, Mesir ketika itu dijadualkan untuk mengemukakan resolusi anti Israel kepada Majlis Keselamatan (UNSC). Tetapi disebabkan tekanan yang terlalu besar, Presiden Abdel Fatah Al-Sisi kemudiannya telah menangguhkan pembentangan resolusi tersebut – satu khabar gembira buat Israel.

Dengan kata lain, Mesir kalah sebelum berjuang dan Israel ketika itu menganggap tidak ada lagi negara yang berani mengemukakan usul anti mereka.

Keadaan ketika itu amat genting. Tempoh tamat keanggotaan negara anggota UNSC pada penggal tersebut adalah pada 31 Disember 2016. Pihak Sepanyol pula selaku pengerusi UNSC memutuskan untuk menamatkan mesyuarat pada 24 Disember 2016. Hanya 2 hari sahaja tinggal untuk mana-mana negara mempertahankan Palestin di peringkat antarabangsa.

Dalam masa sebeginilah, Wisma Putra berjaya memainkan peranan luar biasa dengan mengadakan pakatan 4 negara untuk memulakan proses kelulusan usul anti Israel.

Akhirnya pada 23 Disember 2016, Malaysia bersama sama 3 negara anggota Majlis Keselamatan lain – New Zealand, Senegal dan Venezuela telah mengemukakan Resolusi 2334. Resolusi ini bermaksud untuk mengecam penempatan haram Israel di bumi Palestin dan mendesak Israel menghentikan kekejaman tersebut [1]

Resolusi ini diluluskan dengan keputusan 14-0 dengan AS sebagai negara yang sering memveto keputusan UNSC berkenaan Israel (42 kali) akhirnya mengambil keputusan berkecuali. Ini adalah kali pertama resolusi mengecam Israel dalam pendudukannya di Palestin diluluskan semenjak Resolusi 446 pada tahun 1979. [2]

Resolusi ini membolehkan mana mana pihak untuk membawa Israel atau warganya yang terlibat di dalam penempatan haram dihadapkan ke Mahkamah Jenayah Antarabangsa (ICC). Ia juga menyebabkan segala pendudukan Israel di bumi Palestin selepas garisan sempadan tahun 1967 dikira haram dan tidak diiktiraf oleh masyarakat antarabangsa. [3][4][5]

Disebabkan usul yang dikemukakan ini juga dibuat dalam waktu yang tidak dijangka, Israel tidak cukup masa untuk melobi negara negara UNSC lain termasuk AS. Apatah lagi Israel menjangkakan tidak ada negara lain yang berani mengemukakan resolusi ini selepas berjaya menundukkan Mesir untuk menghentikan proses usul tersebut sehari sebelumnya

Kejutan resolusi ini menyebabkan Israel memanggil pulang dutanya daripada Senegal dan New Zealand serta mengecam Presiden Barack Obama kerana gagal ‘mempertahankan’ Israel. Israel juga membatalkan pelbagai program diplomatik dengan negara negara UNSC termasuk lawatan Perdana Menteri Ukraine ke negara mereka. [6]

Perdana Menteri Israel Benjamin Netanyahu juga menerima tekanan politik dalaman negara apabila dikecam oleh pemimpin utama pembangkang Isaac Herzog. The Times of Israel pula menyifatkan tindakan panik Netanyahu tersebut sebagai cubaan untuk berperang dengan seluruh dunia [7]

Kejayaan resolusi ini menunjukkan bagaimana kehebatan Wisma Putra mengadakan diplomasi tahap tinggi dengan semua kuasa kuasa besar dunia bagi membolehkan wujudnya pembelaan ke atas Palestin.

Perancis contohnya memuji resolusi tersebut dengan katanya “inilah kali pertama Majlis Keselamatan melakukan sesuatu yang betul di dalam konflik ini” sementara Russia pula secara terbuka menyatakan kekaguman mereka dengan cara resolusi tersebut dikemukakan [8]

Begitulah negara kita Malaysia mendepani cabaran konflik hubungan antarabangsa. Tiada retorik, tiada ucapan ‘heroic’ di pentas dunia, cukup berstrategi dalam berdepan dengan kuasa politik luar dan berani melakukan ‘bold action’ dan ‘exceptional measures’ dalam keadaan luar biasa.

Abdul Rahim Hilmi ZakariyaBukit Tunggal Kuala Terengganu

RUJUKAN:

[1] https://www.un.org/press/en/2016/sc12657.doc.htm

[2] United Nations Security Council Resolution 446, 22 March 1979

[3] https://www.ynetnews.com/articles/0,7340,L-4897773,00.html

[4] https://harvardlawreview.org/2017/06/u-n-security-council-resolution-2334/

[5] https://lobelog.com/the-real-impact-of-un-resolution-2334-has-yet-to-come-2/

[7] https://www.timesofisrael.com/netanyahu-goes-to-war-with-the-world/

[8] https://www.un.org/press/en/2016/sc12657.doc.htm


Catatan Terawal Mat Salleh Mengenai Durian

Rupanya, catatan terawal tentang durian di Nusantara telah dicatatkan oleh Nicolo Conti, seorang pengembara Itali di dalam “India in the Fifteenth Century being a Collection of Narratives of Voyages to India, in the Century Preceding The Portuguese Discovery of The Cape of Good Hope”, ditulis sekitar tahun 1400-an.

Catatan itu menyatakan bahawa “Duriano” dijumpai di sebuah kawasan yang bernama Taprobana di pulau “Sciamuthera”, di mana penduduknya mengamalkan kanibalisme.

“Duriano” atau durian ini digambarkan sebagai sejenis buah yang memiliki saiz seperti timun, dan apabila dibuka, ada lima ulas buah lain, yang merupa seperti limau yang lonjong.

Rasa durian seperti yang dicatat oleh Conti pula seperti rasa keju.

Catatan ini agak meragukan kerana kedudukan sebenar Taprobana yang merupakan sebuah pulau di Sri Lanka dan bukannya di “Sciamuthera” atau Sumatera.

Selepas itu, gambaran rupabentuk dan saiz durian yang dikatakan adalah seperti timun. Malah, tiada ciri unik durian dinyatakan di dalam catatan Conti iaitu sejenis buah yang memiliki duri.

Ada kemungkinan juga Conti telah menjumpai durian terawal yang amat berbeza dengan durian yang kita tahu seperti hari. Namun Conti ni sendiri mungkin dah ditipu dengan orang dekat kawasan tu. Entah ke petola ke nangka ke apa agaknya yang dia jumpa.

Seterusnya, catatan yang kedua paling awal tentang durian dinyatakan oleh Fernao Lopes de Castanheda, seorang pelayar dan sejarahwan Portugis, telah menemukan durian semasa beliau tiba di Melaka sekitar 1509.

Catatan beliau tentang durian dimuatkan di dalam “History of The Discovery and Conquest of India”, salah satu dokumen yang dimuatkan bersama di dalam “Portuguese Documents on Malacca From 1509 to 1511” susunan M.J Pintado.

Castanheda menyatakan bahawa orang Melaka memiliki tanah dan dusun buah-buahan yang luas, padanya ditanam juga buah “Durio” atau durian.

Buah itu digambarkan oleh Castanheda memiliki ciri buah Sitron yang besar, sejenis buah seakan lemon tetapi berkulit tebal dan menggerutu. Pokok Sitron adalah pokok berbuah yang biasa dijumpai di kawasan persisiran Mediterranian di Eropah.

Castanheda juga menyatakan bahawa durian memilki rasa yang sangat pelik, hingga beliau sendiri berpendapat ia adalah buah terlarang yang dicuri makan oleh Adam di syurga hingga menyebabkan Adam tercampak ke dunia.

Beliau turut melihat bagaimana dusun-dusun ini menjadi tempat rakyat Melaka ketika itu lari dari kesibukan dan hiruk-pikuk Melaka.

Macam “weekend getaway” lah, acah balik kampung hujung minggu. Balik tu pergi dusun, lepak-lepak makan buah.

Pada aku, catatan Castanheda ni lebih logik dan masuk akal kerana beliau juga menyatakan akan keanehan rasa durian sendiri, walaupun masih tidak menjelaskan rupabentuk fizikal unik berduri buah tersebut.

Orang Eropah memang rata-ratanya tak boleh terima rasa dan tekstur isi durian.

Tetapi, ada satu catatan lain, ketiga paling awal ditulis tentang durian di Nusantara iaitu catatan William Dampier di dalam “New Voyage Round the World, Vol. 1”.

Kapten William Dampier adalah seorang pegawai di dalam tentera laut British, mula mencatat penemuan-penemuan sepanjang pelayarannya mengelilingi dunia sejak tahun 1679 dan apabila tiba di kepulauan Mindanao, beliau telah menemukan pokok dan buah durian.

Pada catatannya, Dampier menyatakan bahawa durian merupakan sejenis buah bersaiz sebesar labu, manakala pokoknya pula seperti pokok epal. Dampier menulis buah sebagai “boughs”, menceritakan bagaimana durian memiliki kulit tebal atau”rind”, yang hanya berbuah pada batang atau pada pangkal dahan-dahan yang hampir dengan batang pokok bagi menampung berat “boughs” durian itu tadi.

Dampier turut mencatatkan apa yang akan dijumpai di dalam sebiji durian, iaitu pangsa denga ulas durian pada setiap pangsa yang digambarkan sebesar “pullets egg”, iaitu telur dari ayam yang baru mula belajar bertelur

Selanjutnya, Dampier menjelaskan fasa durian serta bila sesuai ianya dimakan. Dampier menulis bahawa durian memiliki bau yang sangat enak, isi durian pula putih seperti susu, tekstur lembut seperti krim manakala rasa yang sangat sedap bagi yang telah biasa dengannya. Namun menurut Dampier, bagi yang asing dengan durian, rasanya seperti bawang bakar.

Dampier memberikan gambaran lebih teliti tentang durian yang ditemuinya semasa di Mindanao walaupun sekali lagi tidak juga menjelaskan rupa luaran unik durian dengan duri seperti yang kita tahu hari ini.

Siapa tahu, mungkin durian-durian terawal yang wujud dan ditanam di Nusantara tidak memiliki ciri-ciri durian seperti durian yang kita kenal hari ini.

* Gambar adalah lukisan berjudul “Doorean”, sebuah karya cat air pada kertas, antara 477 lukisan sejarah alam mengenai tumbuh-tumbuhan dan haiwan di Melaka dan Singapura, milik asal William Farquhar, dilukis sekitar 1819-1823.


Perbezaan Ketuanan Melayu Dan Ketuanan Yahudi-Zionism

Ketuanan Melayu telah menjadi naratif penting dalam politik Malaysia. Haluan kanan menyokongnya; haluan kiri menentangnya. Itulah rumusan paling senang untuk memahami konteks ini.

Namun apa yang mudah tidak semestinya tepat.

Disebabkan itulah semua orang harus faham apa itu Ketuanan Melayu sebelum mendengari dongengan dan omongan daripada ahli politik, biarpun yang menyokong atau menentang.

Bandaraya Lausanne yang terletak di Switzerland boleh menarik pelancong dari segenap alam dengan hanya gambar semata-mata.

Bangunan-bangunan di situ berwarna-warni terletak di tebing Tasik Léman dengan permandangan banjaran-banjaran berlitup salji. Meskipun dengan rambangan mata ini, Lausanne merupakan bandaraya penting dalam diplomasi global.

Disinilah blok Arab berkumpul untuk bersidang bersama Israel buat julung kalinya bagi tujuan menubuhkan negara Palestin. Namun pada tarikh yang sama iaitu 16 Ogos 1949, 1,000 kilometer jauh dari Lausanne ke Vienna, satu lagi peristiwa penting berkaitan Israel berlaku. Sebuah kapal menerbangkan Theodor Herzl untuk pengebvmiannya di Israel.

Kem4tian Herzl bergema di seluruh dunia terutamanya kawasan-kawasan penempatan Yahudi daripada Amerika Syarikat ke Timur Tengah ke Rusia. Sejak menulis Der Judenstaat pada tahun 1896, Herzl berusaha sehabis mungkin untuk menjayakan penubuhan penempatan berdaulat untuk bangsa Yahudi.

Idea dan kudratnya adalah ibaratkan benih pada rahim yang merupakan semangatnya. Daripada inginkan negara sendiri hinggalah rela dengan negeri dibawah Uthmaniyah, Zionisme rancak berusaha hinggalah P3r4ng Dunia Kedua mengizinkan segala-galanya.

Sudah menjadi semulajadi bagi Israel untuk terjerumus ke arah politik haluan kanan. Sejak penubuhan, Israel dikuasai pemimpin-pemimpin yang cerdik dan cilik seperti Golda Meir, Yitzhak Rabin dan Shimon Peres.

Dan sekarang ini Israel dilihat sudah letih selepas 10 tahun bersama Benjamin Netanyahu. Apa yang boleh dirumuskan daripada karier politik mereka ialah pasang surut haluan kanan, dimana mereka mempertahankan Israel yang dianggap hak mereka.

Tambah pula dengan Netanyahu, yang merupakan penguasa tertinggi parti Likud dalam Dewan Knesset. Likud pula ditubuhkan sebagai parti politik selepas parti-parti kecil iaitu Herut, Liberal, Free Center, National List dan Movement for Greater Israel bergabung.

Untuk pengetahuan National List ialah parti cetusan David Ben-Gurion yang tidak berpuas hati dengan halatuju parti asalnya iaitu Mapai. Herut pula ditubuhkan daripada benih Irgun yang merupakan pertubuhan separa t3nt3ra (par4milit4ry).

Maka denyut nadi Likud itu sendiri berpencak di haluan kanan mengukuhkan legitimasi negara Israel. Dengan erti kata lain, semangat Zionisme telah melahirkan Ketuanan Yahudi. Mesti mempertahankan negara walau apa jua sekalipun.

Titik Persamaan Yang Jauh Bercanggahan

Ketuanan Yahudi ingin menegakkan kepentingan bangsa. Ketuanan Melayu pun ingin menegakkan kepentingan bangsa. Namun ada satu perbezaan ketara dalam hal ini. Ketuanan Yahudi mengizinkan segala operasi di Tebing Barat dan Semenanjung Gaza atas nama memelihara kedaulatan negara.

Sehingga hari ini Israel masih mengongkong penempatan-penempatan di majoriti Tebing Barat, sekaligus memustahilkan sebarang kerelevanan bagi kerajaan Palestin.

Di luar pep3r4ngan, anggota-anggota keselamatan Israel bosan menjaga sempadan. Jadi mereka mengejek mana-mana rakyat Palestin yang ingin melintas sama ada pergi atau pulang.

Siapa yang salah cakap kena tahan. Siapa yang ada dokumen tidak tepat (bukan palsu pun) kena tahan. Kadang ada unit keselamatan tulis suatu permit VIP yang tidak sah pun di sisi undang-undang Israel sendiri.

Permit ini disangka warga Palestin sebagai dokumen penting yang sebenarnya gurauan seorang dua anggota. Dan bila berjaya masuk, anggota sama tidak jaga pintu keluar (Holmes, 2019).

Maka kenalah tahan.

Inilah Ketuanan Yahudi.

Bumbung rumah budaya Palestin kadangkala dibuat mendatar bagi tujuan beriadah atau kerja rumah.

Israel pula membuat operasi kadangkala secara bergerak-gerak. Sesiapa yang melepak di ruangan bumbung tanpa mengetahui ada unit Israel berdekatan boleh dit3mb4k pun, terutamanya jika bercakap telefon dalam prasangka itu pemerhati Hamas (Beaumont, 2014).

Inilah Ketuanan Yahudi.

Belum lagi dikira dengan unit-unit kecil yang memecah masuk rumah pukul tiga pagi semata-mata untuk ambil gambar kononnya untuk berikan kesedaran bahawa Israel sentiasa memerhati.

Gambar-gambar tersebut tidak dihantar ke Shin Bet pun.

Inilah Ketuanan Yahudi.

Banyak boleh dibincangkan jika ingin ghairah membandingkan secara jahil antara Ketuanan Yahudi dan Ketuanan Melayu.

Malah satu artikel pun tidak mencukupi. Namun soalannya jelas: ada Melayu buat begini terhadap Cina dan India? Jika tiada, bagaimana Ketuanan Melayu sealiran dengan Ketuanan Yahudi?

RUJUKAN:

Beaumont, P. (2014, Jun 8). Stories from an (ditapiskan): the Israelis who broke silence. The Guardian. Retrieved from (Request Link)

Holmes, O. (2019, November 22). ‘(ditapiskan) on power and boredom’: Israeli ex-(ditapiskan) depict life in the (ditapiskan). The Guardian. Retrieved from https://www.theguardian.com/artanddesign/2019/nov/22/exposed-israel-photo-exhibition


Shincheonji: Kultus Ajaran Sesat Penyebar Covid-19 Di Korea Selatan

Tatkala Covid-19 terus membadai negara-negara dunia, ramai tertanya-tanya bagaimana Korea Selatan yang mempunyai keupayaan dan persediaan sekiranya berlaku penularan wabak kini diklasifikasikan sebagai zon merah Covid-19 tiba-tiba boleh jadi antara negara paling teruk kena?

Jawapannya ialah dengan melihat sebuah gereja kultus yang dikenali sebagai Shincheonji. Dan bagi majoriti rakyat Korea Selatan, pemimpin Shincheonji iaitu Lee Man-hee sebagai orang yang patut dipersalahkan atas apa yang menimpa mereka. Ini berikutan 2/3 kes Covid-19 di Korea Selatan membabitkan ahli gereja berkenaan.

Man-hee melihat dirinya sebagai pastor terpilih, tokoh agamawan yang mendakwa dapat membawa pengikutnya ke jalan yang benar mengikut agama Kristian. Tetapi ramai orang termasuk bekas isterinya, Kim Nam-hee menyifatkan sebagai penipu yang obses dengan duit. Pendek kata, Shincheonji ialah versi Gereja Scientology bagi benua Asia.

Shincheonji dikatakan mempunyai ahli seramai 300,000 orang tetapi ramai memilih merahsiakan keahlian mereka berikutan reputasi gereja itu yang mata duitan. Ini kerana ahli-ahlinya perlu merekrut seberapa ramai orang menyertai gereja sebagai syarat masuk syurga.

Jika gagal berbuat demikian, maka mereka bakal berhadapan denda berjumlah AS$1,000. Justeru untuk mengelak terkena, mereka sanggup menyusup masuk ke gereja-gereja lain untuk merekrut ahli kariah gereja menyertai Shincheonji.

Justeru, tidak hairanlah gereja-gereja yang berang dengan taktik agresif Man-hee dan Shincheonji sanggup meletakkan papan tanda di luar gereja mereka yang berbunyi: ‘Ahli Shincheonji dilarang masuk!’.

Selain gereja-gereja, Shincheonji juga turut menganjurkan pusat komuniti, sekolah pembelajaran Bible dan kelas-kelas bahasa di bawah nama-nama berbeza. Selain membantu menyembunyikan identiti mereka, ia membolehkan mereka merekrut ramai orang tanpa sedar.

Salah satu cara menyebarkan mesej mereka ialah penganjuran program berskala besar seperti Festival Keamanan Dunia 2014. Festival ini dihadiri 100,000 orang termasuk beberapa pemimpin negara asing.

Untuk memastikan ucapannya tidak menampakkan kaitannya dengan Shincheonji, ucapan Man-hee dalam Bahasa Korea diberi terjemahan berbeza dalam Bahasa Inggeris bagi menampakkan kepada ahli bahawa orang luar juga bersetuju dengan mereka.

Jadi, bagaimana Covid-19 boleh disebarkan melalui Shincheonji? Kisahnya, seorang wanita warga emas berusia 60-an yang mengadu selsema tetapi sempat hadir ke gereja sebanyak empat kali sebelum disahkan positif Covid-19 Februari lepas.

Dan memandangkan mereka tidak mengisytiharkan sama ada mereka merupakan pengikut Shincheonji, wabak Covid-19 cepat merebak bermula di Daegu dan Cheongdo (tempat kelahiran Man-hee) sebelum akhirnya tersebar ke seluruh negara.

Semasa wabak Covid-19 menular di Daegu, maklum balas awal Man-hee ialah menganggapnya perbuatan syaitan yang cuba menghalang mereka dari takut kepada Tuhan. Ironi, kerana itulah dialog sama yang diungkapkan sesetengah agamawan di negara ini yang melihat manusia lebih takut daripada Tuhan.

Tetapi selepas situasi Covid-19 semakin serius dan mendapat tekanan ramai pihak termasuk Datuk Bandar Daegu, Park Woon-soon, barulah Man-hee bersetuju untuk bekerjasama. Malangnya, ia ibarat menanam tebu di bibir.

Ini kerana ramai memilih untuk bersembunyi, enggan diuji dan enggan mendedahkan pergerakan mereka. Ada juga yang menolak kerana menyifatkan Covid-19 itu berita palsu atau merasakan boleh menewaskan wabak itu dengan keyakinan mereka.

Ini memaksa Agensi Polis Kebangsaan (APK/nama rasmi polis Korea Selatan) menempatkan 600 pegawai mereka di Daegu untuk satu tugas: memburu ahli Shincheonji dan segera menempatkan mereka dalam kuarantin. Untuk menjayakan usaha ini, mereka menyerbu markas Shincheonji untuk rekod kehadiran ahli.

Dari situ, APK menghabiskan masa berminggu-minggu mencari, menjejak melalui telefon dan mengkaji rakaman CCTV untuk mengetahui keberadaan mereka.

Ketika ini, Seoul menguji 20,000 orang untuk ujian Covid-19 setiap hari. Selain itu, mereka juga turut menghantar teks kepada orang ramai tentang semua maklumat pesakit termasuk tempat yang dituju atau hotel murah mana yang disinggahi.

Pada awal Mac lepas, selepas Woon-soon memfailkan saman ke atas Man-hee atas kesalahan bvnvh, kec3deraan dan pencabulan hak pencegahan dan pengurusan penyakit berjangkit, dia membuat satu sidang media dengan memohon maaf atas apa yang berlaku.

Tapi nasi sudah jadi bubur. Kesilapan Shincheonji menyaksikan Seoul menanggung kes positif Covid-19 sebanyak 4,335 kes dan kes kem4tian seramai 26 orang ketika maaf tersebut diminta. Hari ini, Korea Selatan mencatatkan 8,961 kes dengan 111 kematian.

Atas sebab itu, dendam orang ramai terhadap organisasi itu semakin membara. Walaupun ada mendakwa mereka menjadi kambing hitam dalam isu Covid-19, sikap kepala batu mereka juga yang menjadi punca kepada semua ini.

Diharap sangat kepada warganegara Malaysia di luar sana agar tidak mengikut perangai kepala batu pengikut Shincheonji. Jadilah warganegara yang bertanggungjawab dan jangan jadi LEMBU!


Apa Ibn Khaldun Kata Mengenai Kebangkitan Dan Kejatuhan Tamadun?

Menurut Ibnu Khaldun,untuk pembinaan konsep Umran (Tamadun) beberapa perkara yang penting perlu ditekankan dalam pembinaan sebuah tamadun.Yang pertamanya ialah konsep Asabiyyah.Konsep Asabiyyah yang dimaksudkan oleh Ibnu Khaldun ialah semangat kekitaan dalam membina masyarakat.Semangat kekitaan ini ialah asas kepada membentuk masyarakat yang bersatu padu.Semangat kekitaan inilah yang membentuk kedaulatan dan semangat untuk mempertahankan negara dengan semangat kenegaraan.Setelah negara yang utuh dan kuat telah dibina semakin lama semangat ini mula meluntur dalam jati diri rakyat dan pemimpin itu sendiri.

Menurut Ibnu Khaldun lagi,sebuah tamadun itu tidak akan kekal dan bertahan lama (Tiada yang kekal selamanya hanya Allah yang kekal selamanya) kerana sifat alamiah manusia itu sendiri yang tidak berpuas hati dan cukup dalam kehidupan.

Dari Ibnu ‘Abbas, ia berkata bahwa Rasulullah shallallahu ‘alaihi wa sallam bersabda,

لَوْ أَنَّ لاِبْنِ آدَمَ وَادِيًا مِنْ ذَهَبٍ أَحَبَّ أَنْ يَكُونَ لَهُ وَادِيَانِ ، وَلَنْ يَمْلأَ فَاهُ إِلاَّ التُّرَابُ ، وَيَتُوبُ اللَّهُ عَلَى مَنْ تَابَ

“Seandainya seorang anak Adam memiliki satu lembah emas, tentu ia menginginkan dua lembah lainnya, dan sama sekai tidak akan memenuhi mulutnya (merasa puas) selain tanah (yaitu setelah mati) dan Allah menerima taubat orang-orang yang bertaubat.” (Muttafaqun ‘alaih. HR. Bukhari no. 6439 dan Muslim no. 1048)

Selain itu,Ibnu Khaldun menyebutkan keperluan beragama untuk menguatkan lagi konsep Asabiyyah dalam pembinaan umran yang maju dan bertamadun.Umran pula menurut Ibnu Khaldun terbahagi kepada dua : Umran Hadhari dan Umran Badwi.Kedua dua Umran ini melengkapi antara satu sama lain dalam membentuk sebuah tamadun dan negara yang maju.

Seterusnya,Ibnu Khaldun menerangkan beberapa peringkat ketamadunan yang menunjukkan kebangkitan sehinggalh kejatuhannya.

Kebangkitan sebuah tamadun bermula dengan sebuah invasi/penaklukan dan pemerintah peringkat ini memerintah secara adil dan saksama.Pada peringkat ini juga,semangat asabiyyah dimanfaatkan oleh pemerintah untuk menguatkan lagi kedaulatan negara.Pemerintah juga berbahagi kuasa bersama rakyat dan pembesar yang lain agar dapat membentuk sebuah negara yang makmur dan adil.

Peringkat kedua bermula dengan peringkat dimana pemerintah mula memerintah dengan kuasa mutlak dan mengunggah semua pesaing raja mutlak.Semangat kenegaraan pada ketika ini mula goyah dan semangat ini diperlukan apabila boleh dimanfaatkan oleh pemerintah semata mata.

Peringkat ketiga pula bermula apabila kuasa raja menjadi mutlak tanpa ada campur tangan sebarang pihak dan melahirkan raja raja yang tamak serta bermewah mewah dalam pemerintahan.Tetapi dalam masa yang sama pemerintah diera ini memberi manfaat yang banyak kepada rakyat dan melahirkan rakyat yang bersifat tamak dan berlumba untuk memenuhi hawa nafsu semata mata.

Peringkat keempat dimulai dengan sebuah kerajaan itu mencapai zaman kegemilangannya.Pada era ini juga pemimpin dizaman ini tidak inginkan sebarang perubahan dalam pentadbiran malahan meneruskan bersifat selesa dalam pentadbiran tanpa melakukan apa apa pembaharuan.Dan hal ini akan menggiring kerajaan kearah lembah kejatuhannya.

Peringkat kelima bermula dengan sebuah kerajaan/Umran hidup dalam keadaan yang kesenangan yang melampau tanpa menghiraukan pembaharuan.Hal ini melahirkan ketidakpuasan hati rakyat dan mencetuskan pelbagai konflik tempatan serta mencetukan ketidak harmonian dalam sesebuah negara.Pemerintah pada era ini juga melakukan perkara perkara yang bakal menggiring kerajaan ke lembah kejatuhannya seperti mengutip cukai dengan melampau untuk menampung kesenangan pemerintah semata mata.

Ekoran itu lahirlah gerakan pembaharuan yang dibawa seorang tokoh yang menjanjikan keamanan dan keadilan serta menumbangkan kerajaan lama lalu menubuhkan kerajaan yang baharu.Hal ini berulang sehinggalah ketamadunan manusia berakhir.

Rujukan :
Al-Mukaddimah – Ibnu Khaldun


Kapal Yang Hilang Di Antartika Ditemui Didasar Laut!

Zaman sudah banyak berubah. Perdagangan masih bergantung pada laluan laut. Kapal-kapal laut membawa barangan sana sini untuk kegunaan manusia. Pengangkutan udara diutamakan untuk bergerak atas faktor kemudahan dan keselamatan.

Semakin lama satelit pula menjelajah darat dan laut untuk tujuan penyelidikan. Namun satu masa dahulu, semuanya dibuat kapal laut. Bergerak guna laut. Berdagang guna laut. Jelajah pun laut.

Sejarah mengenang ramai penjelajah seperti Adrien de Gerlache, Diogo Afonso, Dragutin Lerman misalnya. Untuk kali ini, kita bercerita pasal Sir Ernest Shackleton.

11 tahun Shackleton menyandang jawatan sebagai setiausaha bagi Masyarakat Geografi Diraja Scotland (RSGS). Tugas beliau adalah untuk membantu pihak pentadbiran majukan sains geografi di seluruh dunia.

Sebelum masuk dalam RSGS, beliau menimba pengalaman sebagai pegawai pedagang. Maksudnya, beliau sudah menguasai ilmu lautan dengan cara menjelajah. Perjalanan daripada Southampton ke Cape Town (Afrika Selatan) pada tahun 1898 saja sudah cukup untuk mematangkan seseorang.

Penggilapan Imej Baharu

Banyak benda berlaku sepanjang karier Ernest Shackleton di laut. Beliau mencapai segala yang mampu. Walau bagaimanapun, beliau meninggal dunia dihimpit hutang yang menjejaskan reputasinya. Lumrah perniagaan – ada masanya berjaya; ada masa hαηcυr berkecαi. Faham sendirilah nasib Shackleton bab ini.

Cuma masuk saja Abad ke-20, orang ramai mula sedar yang Shackleton tidak wajar diabadikan dengan kata-kata hina. Beliau selayaknya dianggap contoh tauladan buat semua kelasi yang ditimpa musibah semasa menjelajah (Barczewski, 2007).

Contoh hebat ini mungkin boleh dijadikan tauladan buat semua pembaca. Kerana hidup ini kadangkala sama saja macam laut – entah dari mana, tiba-tiba ada ombak.

Ekspedisi Terakhir

Pada Januari 1914, Ernest Shackleton membeli sebuah kapal yang berharga GB£14,000. Sekadar pengetahuan, kapal Polaris pada mulanya dimiliki Adrien de Gerlache.

Tetapi beliau mengalami masalah kewangan. Jadi Polaris pergi kepada Lars Christensen yang bertahun-tahun serabut kerana tidak dapat menjualnya (Baughman, 2009).

Jadi dapat saja tawaran daripada Shackleton, dikira terjuallah sekalipun rugi. Shackleton memilih anak kapal untuk kapal barunya yang dinamakan Endurance.

Pada zaman itu, memang jadi sebutan habis. Tiadalah orang cakap “unsinkable” bagai, cuma orang kira kagum pada Shackleton yang keluar menghala ke Buenos Aires sebelum menyambung perjalanan sampai Antarktika.

Tenggelamnya Kapal Endurance

Perairan Antarktika tidak sama seperti lautan biasa. Kawasan laut sini penuh dengan ketulan-ketulan ais yang cukup untuk pecαh kepala orang. Jadi Shackleton bergerak dengan perlahan selama beberapa minggu (lingkungan 50 kilometer sehari). Destinasi mereka adalah Teluk Vahsel. Masalahnya, semakin dekat semakin banyak pula ketulan ais. Dan entah dari mana, Endurance dipukul “ribut batu”.

Satu yang baik, ribut ini membersihkan kawasan laut… buat sementara waktu sahaja. Mereka menyambung perjalanan sebelum sedar yang mereka terperαηgkαp.

Begini ceritanya – apabila ribut memυkυl, kawasan laut bersih. Tetapi suhu merudum dan laut yang bersih itu sendiri menjadi beku. Ada satu bahagian “dinding” ais retαk. Tetapi keretαkan ini tidak cukup untuk membebaskan Endurance.

Shackleton mencari jalan untuk heηtαm dinding ais dengan harapan boleh keluar. Tetapi kawasan keliling mereka terlalu sempit untuk mencapai kelajuan diperlukan. Ribut-ribut susulan mengakhiri rancangan mereka. Endurance terhuyung-hayang diancam tekαηαη air, ombak dan percikan ais. Maklumlah kapal kayu – kalau besi tiada masalah.

Kawasan keliling kapal mengecil; tidak lama sebelum serpihan-serpihan ais tajam mengakhiri hayat Endurance.

100 Tahun Kemudian

Trαgedi Endurance membuktikan bahawa mαlαng takkan berbau. Naik turun suhu dan perubahan musim mencairkan ais. Bαηgkαi Endurance akhirnya turun ke dasar laut. Sama seperti RMS Titanic, kapal HMS Endurance menjadi kiblat penjelajah dasar laut seperti pihak Endurance22.

Banyak benda perlu dikaji saintis. Selepas 107 tahun di dasar laut, saintis ingin tahu impak tekαηαη air pada keadaan kapal.

Dan betapa terkejutnya semua apabila mereka sedar kapal Endurance berada dalam keadaan sangat baik padahal tenggelam tiga kilometer dalam air (Zitser, 2022).

Malah nama Endurance masih terpahat dengan kemas pada belakang kapal.

Penemuan kapal hanya membuka jendela baharu. Banyak benda perlu diketahui. Endurance22 sudah memulakan penyelidikan untuk mencari jawapan kenapa kapal masih elok.

Kebiasaannya ada hidupan laut akan merosakkan kapal. Imbasan mendapati kapal Endurance kaya dengan hidupan laut seperti buran dan bunga karang (Fountain, 2022). Tetapi mereka agak tercengang kerana tiada hidupan mengapa-apakan kapal… barangkali kerana suhu air.

Buat masa sekarang, semua boleh fikir – kapal Titanic yang besi sudah repυt teruk. Kapal Endurance yang kayu masih elok. Pelik, bukan?

RUJUKAN:

Barczeswki, S. (2007). Antarctic Destinies: Scott, Shackleton, and the Changing Face of Heroism. Hambledon. Halaman 295.

Baughman, T. (2009). Shackleton of the Antarctic. University of Nebraska Press. Halaman 53.

Fountain, H. (2022, Mac 15). 106 years, 4 weeks, 1 (ditapiskan): How Shackleton’s Ship Was Found. The New York Times.

Zitser, J. (2022, Mac 21). Antarctic explorers finally find the ill-fated HMS Endurance almost 2 miles below the ocean in ‘the world’s most challenging shipwreck search’. Business Insider.


Amalan Berhijab Di Kalangan Wanita Islam Di Alam Melayu Ketika Zaman Penjajahan Barat

Sejak dari zaman kerajaan-kerajaan Islam hingga ke zaman penjajahan barat, ramai dari kalangan wanita Islam di Alam Melayu yang sudah menutup aurat dengan sempurna.

Amalan menutup aurat ini sudah pasti terzahir dengan begitu ketara dalam Kerajaan-kerajaan yang kuat berpegang teguh dengan syariat seperti Pasai, Aceh, Melaka, Banten, Brunei dan sebagainya.

Jika kerajaan-kerajaan ini mampu melaksanakan perintah yang berat seperti perlaksanaan hudud dan pengharaman riba, maka perintah lebih mudah dilaksanakan seperti menutup aurat sudah pasti juga terlaksana.

Setelah masuknya penjajah-penjajah barat, amalan berjilbab ini masih teguh dilaksanakan oleh ramai wanita di Alam Melayu. Hal ini dicatatkan oleh Prof Hamka dalam Tafsir Al Azhar berdasarkan pengalamannya sendiri. Prof Hamka berkata:-

“Ketika Penulis (Hamka) datang ke Tanjung Pura dan Pangkalan Berandan dalam tahun 1926, Penulis masih mendapati kaum perempuan di sana memakai jilbab. Yaitu kain sarung ditutupkan ke seluruh badan, hanya separuh muka saja yang kelihatan.

Asal saja mereka keluar dari rumah hendak menemui keluarga di rumah lain, mereka tetap menutup seluruh badan dengan memasukkan badan itu ke dalam kain sarung dan salah satu dari kedua belah tangannya memegang kain itu di muka, sehingga hanya separuh yang terbuka, bahkan hanya mata saja.

Seketika Penulis datang ke Makasar pada tahun 1931 sampai meninggalkannya pada tahun 1934, perempuan-perempuan yang berasal dari Selayar berbondong-bondong pergi ke tempat mereka jadi buruh harian memilih kopi di gudang-gudang pelabuhan Makasar, semuanya memakai jilbab, persis seperti di Langkat pula.

Seketika penulis pergi ke Bima pada tahun 1956 penulis masih mendapati perempuan di Bima jika keluar dari rumah berselimutkan kain sarung sebagaimana di Langkat 1927 dan di Makasar 1931 pula.”

Namun ketika permulaan abad ke-20 iaitu tatkala sebahagian orang begitu teruja dengan idea perjuangan modernisasi dan tajdid, maka munculnya gerakan liberalism yang berkempen agar kaum wanita melepaskan jilbab-jilbab mereka agar hidup moden seperti barat.

Malah yang lebih malang, ada beberapa tokoh yang dianggap ulama tajdid juga menjalankan kempen yang sama iaitu menggalakkan wanita melepaskan hijab mereka. Fakta ini boleh dibaca dalam buku bertajuk “Pemikiran Islam Di Malaysia karya Dr Abdul Rahman Haji Abdullah.

Ketika hangatnya proses menggalakkan pemakaian ala barat yang menggesa wanita melepaskan hijab, muncul beberapa tokoh cendikiawan Melayu seperti Rahim Kajai yang sependirian dengan para ulama soleh dalam menempelak budaya pemakaian tersebut.

Ketika mengecam pakaian seragam Pandu Puteri, Rahim Kajai berkata seperti berikut:-

“Kerana seluruh tubuh wanita aurat, jangan dilupakan hukumnya jika seorang wanita memakai busana serba ketat, stoking jarang, atau brawn kulit betis, celana dalam ketat….”

Gerakan modernisasi itu nampaknya berjaya sehinggakan pemakaian hijab dilihat begitu asing dari sekitar tahun 1940-an hingga 1970-an. Pada era ini, gaya hidup dan aliran pendidikan barat begitu dipandang tinggi.

Pada tahun 1980-an, ketika masyhurnya gerakan-gerakan dakwah dan tarbiah seperti Jemaah Tabligh Al-Arqam, Abim dan lain-lain, barulah kesedaran menutup aurat di kalangan wanita Islam subur kembali.


Tun Abdul Razak: Kestabilan Politik Dan Kekuatan Negara

Tun Abdul Razak mengambil alih tampuk pemerintahan negara dalam keadaan yang tidak teratur. Masalah masih banyak, kesan / sentimen pasca 13 Mei 1969 masih segar malah persaingan dalam parti masih kuat.

Tun perlu bertindak namun setiap tindakan Tun mampu menjadi liabiliti besar dalam keadaan tersebut, itu keadaanya.

Jurang pendapatan antara kaum telah dikenal pasti sebagai antara faktor utama disebalik kejadian 13 Mei 1969. Dalam keadaan itu, Dasar Ekonomi Baru (DEB) terpaksa diadakan. Namun DEB merupakan satu dasar berisiko tinggi kerana sifatnya yang memberi penekanan terhadap satu kaum sahaja.

Dalam keadaan kesan / sentimen 13 Mei 1969 yang masih kuat berakar dalam masyarakat, pelaksanaan dasar tersebut mampu mengundang kemarahan / ketidaksetujuan kaum bukan Melayu. Kegagalan melaksanakan dasar tersebut pula akan mengakibatkan masyarakat Melayu terus terpinggir dari pembangunan.

Tun Abdul Razak sedar waktu dan pilihan beliau semakin berkurangan.

Beliau perlu melaksanakan DEB dan pada waktu yang sama memastikan kepentingan kaum – kaum lain tidak tergugat melalui strategi ” kestabilan politik “. Langkah pertama mencapai kestabilan politik adalah melalui pembentukan Barisan Nasional sebagai ganti kepada Perikatan.

Usaha ini telah membuka ruang yang cukup efektif bagi mencapai kestabilan politik. Ancaman / cabaran yang berpunca dari parti – parti lawan seperti PAS, GERAKAN dan MYPPP berjaya diatas apabila mereka turut menyertai perikatan baru itu. Maka, kestabilan politik mula tercapai.

DEB pun mula diperkenal secara berperingkat pada tahun 1973.

Namun, Tun tidak mengambil mudah kejayaan tersebut. Beliau sedar, ancaman yang lebih besar terhadap kestabilan politik nasional adalah daripada pergerakan Komunis yang masih wujud namun dalam diam di hutan – hutan.

Setahun kemudian tatkala China memulakan dasar terbuka bagi menjalin hubungan dengan negara – negara lain, Tun Razak telah mengambil peluang untuk menjalin hubungan diplomatik bersama China.

Dalam lawatan pertama Tun Razak ke China pada tahun itu, beliau telah disambut mesra oleh Pengerusi Mao Zedong dan Perdana Menteri Chou En-lai.

Dalam pertemuan Tun Razak dengan Pengerusi Mao, Tun telah bertanya pandangan Pengerusi Mao tentang cara mengatasi ancaman Komunis di Malaysia. Lalu Pengerusi Mao pula menjawab:

“Anda (kerajaan) sah di sisi undang-undang, mereka (komunis) tidak sah. Mereka tidak akan berani menonjolkan diri. Jika tentera anda tidak mendekati mereka, tiada alasan untuk mereka menyerang anda. Lama-kelamaan mereka akan hilang.”

Kenyataan Pengerusi Mao itu mempengaruhi sikap Tun terhadap usaha mengatasi ancaman Komunis di Malaysia. Berbeza dengan Tunku Abdul Rahman yang sangat tegas dalam soal mengatasi ancaman Komunis, Tun Razak pula mengambil langkah yang lebih lembut namun cukup berkesan.

Dasar – dasar yang berkesan dalam mengatasi kemiskinan dan proses pembangunan yang pesat serta perubahan taraf hidup telah secara tidak langsung menjadikan perjuangan Komunis tidak relevan dalam kalangan masyarakat Malaysia.

DEB adalah faktor utama disebalik kejayaan sebahagian besar masyarakat Malaysia pada hari ini. Allahyarham Tun Haji Abdul Razak bin Dato’ Haji Hussein meninggal dunia pada 14 Januari 1976.

Gambar : Tun Abdul Razak bersama Perdana Menteri China, Chou En – Lai.


Apabila Bintang Mati Bertembung Dengan Planet Mati, Apa Yang Akan Jadi?

Semua perkara menuruti hukum-hukum semulajadi. Jangan fikir Bumi saja ada hukum-hakamnya. Luar angkasa pun sama saja. Malah sesuatu kejadian di alam angkasa harus dijadikan sandaran untuk bantu memahami kesan dan impak jika berlaku di Bumi.

Jika asteroid menghentam Marikh, setiap proses mesti diamati dengan teliti sebagai rujukan. Kerana di alam angkasalah paling banyak berlaku bencana-bencana besar.

Baru-baru ini golongan pakar astronomi NASA menggunakan Balai Cerap Sinar-X Chandra untuk menyaksikan satu peristiwa yang menanti Bumi.

Peristiwa ini sedang berlaku di ruangan angkasa 45 tahun cahaya jauh dari Bumi. Di sini ada sebuah planet yang sudah lama hancur. Senang cakap, “bangkai planet”.

Mungkin dulu kala planet ini elok mengelilingi bintangnya. Tetapi sistem bintang (star system) ini sudah menghampiri tarikh luput, dengan bintang kerdil putih (white dwarf star) sebagai penghulu.

Bagi yang tidak faham, pengertian ini tidak susah sebenarnya. Sistem bintang adalah seperti Sistem Suria kita, yang mana Matahari menjadi penghulu para planet.

Matahari sekarang ini berada dalam proses bakal menjadi sebutir gergasi merah (red giant star). Tengok nama saja sudah tahu – saiz Matahari akan membelon begitu besar, sampai telan Utarid, Zuhrah dan Bumi.

Prosesnya sangat lama (dan lambat lagi). Jadi tidak perlu bimbang. Pengembangan sebutir bintang adalah perkara biasa. Jika cukup jisim, bintang akan berevolusi menjadi bintang neutron atau lohong hitam.

Tetapi bukan semua bintang berjisim tinggi. Bintang-bintang ini akan berakhir sebagai white dwarf (Crockett, 2020).

Untuk memudahkan pemahaman, white dwarf adalah bintang yang “kehabisan minyak”. Matahari akan habis minak dalam tempoh 10 bilion tahun.

Contoh Jelas Di Buruj Pisces

Bintang di ruangan angkasa 45 tahun cahaya dari Bumi sudah menunjukkan bayangan jelas. Pakar astronomi NASA melihat bangkai planet menghentam permukaan white dwarf.

Dan dapatan ini membolehkan mereka kaji tentang nasib Bumi suatu masa nanti, apabila Matahari menghampiri ajal. Proses penuaan bintang di sana menunjukkan “parut-parut” keganasan tidak terhingga. Fitrah sebutir bintang memang serba serbi panasnya.

Apabila bintang tersebut berkembang menjadi gergasi merah, semua planet berhampiran berkecai. Sudahlah berkecai, mereka saling langgar-melanggar antara satu sama lain… sambil dibakar amarah bintang.

Kalau ada yang keliru, faham begini: sekarang memanglah tinggal white dwarf semata-mata. Tetapi sebelum jadi white dwarf, bintang 45 tahun cahaya dari Bumi ini adalah gergasi merah.

Ia mendidih sampai takat kemuncak, yang mana bintang tersebut lepaskan habis segala gas tersimpan. Hamburan gas ini dijangka adalah seperti ribut taufan di alam angkasa. Ia mungkin terletak comel sebagai white dwarf, tetapi semua planet di kelilingnya hancur lebur.

Teleskop Chandra pula menggunakan teknik spektroskopi untuk mencerap apa yang ada di sekitar white dwarf tersebut. Nampak penuh dengan sisa logam (bangkai objek angkasa seperti planet).

Dari sini, mereka membuat kesimpulan: letupan dan letusan bintang menjejaskan habis sistem bintang ini (Specktor, 2022).

Ikut ramalan spektroskopi, ribut tersebut menghembus angin bersuhu sekurang-kurangnya 1,000,000°C. Perkara ini sebenarnya sudah lama diketahui saintis. Walaupun tiada bukti praktikal (macam penemuan ini), memang ada dalam teori.

Tetapi apa yang saintis tidak tahu selama ini adalah peranan white dwarf itu sendiri. Ia memainkan peranan “pembersih”. Jisimnya masih tinggi dan cukup untuk menghancurkan bangkai-bangkai planet.

Gravitinya dijangka 350,000 kali ganda lebih tinggi untuk dibandingkan dengan Bumi (Tillman & Dobrijevic, 2021). Ibaratkan kancil yang langgar kereta kebal.

Agak ngeri jika fikirkan. Planet-planet semua bertawaf keliling bintang. Dan kepada bintang itulah, planet-planet akan musnah.

RUJUKAN:

Crockett, C. (2020, September 18). What are white dwarf stars? Earth Sky.

Specktor, B. (2022, Februari 10). Astronomers watched a dead planet smash into a dead star for first time ever. Live Science.

Tillman, N., & Dobrijevic, D. (2021, November 9). White dwarfs: Facts about the dense corpses of stars. Space.


Unsinkable Sam: Kucing Yang Terselamat Dari 3 Tragedi Kapal

Legenda ada menyatakan, kucing mempunyai 9 nyawa. Kucing merupakan haiwan yang disayangi oleh segenap manusia. Telatah nakal si kucing terutama si Oyen membuatkan manusia melupakan seketika masalah mereka. Namun, kali ini bukan si Oyen yang hendak penulis kongsikan.

Ketika p3r4ng Dunia Kedua meletus, kucing merupakan antara haiwan domestik yang selalu berada di samping ten-tera. Kucing juga sering dibela di kapal p3r4ng untuk membvnvh tikus-tikus di atas kapal. Ada seekor kucing ni digelar “Unsinkable Sam” atau pun Sam Yang Takkan Tenggelam.

Seperti mana kucing-kucing yang lain, kucing  ini mulanya hanya sekadar kucing biasa. Sam mula berkhidmat sebagai kucing kapal di kapal kebanggaan Jerman, Bismarck pada 1941. Pada ketika itu, kucing ini tidak bernama dan dipanggil Oscar. fizikal badan Oscar bewarna hitam dan putih dan sedikit gebu.

Ketika perjalanan pertama dan terakhir Bismarck, Bismarck telah dis3r4ng oleh ten tera British dan tenggelam. Hanya 115 kelasi sahaja yang terselamat dari 2200 anak kapal. Oscar kemudian dijumpai berpaut di atas kayu dan diselamatkan oleh kru HMS Cossack.

Oscar kemudian dijadikan kucing kapal tersebut. M4l4ngnya beberapa bulan kemudian, HMS Cossack juga telah dit0rp3d0 oleh kapal selam Jerman ketika dalam perjalanan ke United Kingdom dari Gibraltar sehingga menyebabkan kapal ini rosak teruk.

HMS Cossack kemudian ditunda oleh HMS Legion. Semasa HMS Cossack ditunda, cuaca di sana menjadi teruk dan menyebabkan HMS Cossack juga tenggelam dan Oscar berjaya diselamatkan oleh HMS Legion.

Apabila kru HMS Legion mendapat tahu mengenai kisah Oscar yang terselamat dari dua tragedi tenggelamnya kapal, Oscar diberi nama jolokan The Unsinkable Sam. Oscar kemudian dipindahkan ke kapal pembawa pesawat HMS Ark Royal yang kebetulan memang sedang mencari kucing untuk menghalau tikus.

Walaubagaimanapun, semasa dalam perjalanan ke Malta, HMS Ark Royal juga telah dit0rp3d0 oleh kapal selam Jerman. Mujur HMS Ark Royal mengambil masa yang lama untuk tenggelam dan seluruh kru dan Oscar berjaya diselamatkan oleh HMS Legion.

Oscar dijumpai berpaut di kepingan kayu sebelum diselamatkan oleh kru HMS Legion. Semasa ditemui, tiada kec3d3r44n pada mana-mana tubuh Oscar, tetapi Oscar kelihatan agak tertekan dan marah. Mana taknya, dalam lebih kurang setahun, Oscar berjaya terselamat dari 3 tragedi kapal!

Oscar kemudian akhirnya pulang ke darat setelah mengalami detik-detik yang mendebarkan dan berkhidmat di pejabat Gabenor Gibralta. Oscar kemudian dibawa ke United Kingdom dan tinggal di kuartes kelasi di Belfast, Ireland Utara. Oscar akhirnya dapat hidup dalam keadaan tenang sehinggalah kem4t1annya pada 1955.

RUJUKAN:

Meet Unsinkable Sam: The Cat that Survived Three Ships Sinking in WWII. (2019, July 17). Retrieved December 11, 2020, from https://www.zmescience.com/other/feature-post/unsinkable-sam-cat-wwII/

Ishak, N. (2020, November 13). Unsinkable Sam: The Unbelievable Story Of The Cat Who Cheated D34th Three Times In WWII. Retrieved December 11, 2020, from https://allthatsinteresting.com/unsinkable-sam


Tenangan Berpandu Teknologi

Teknologi persenjataan menyaksikan perkembangan pesat yang kadangkala tidak terjangkau oleh masyarakat umum. Pertamanya,kerana ia kebiasaannya dijalankan secara sulit – jauh daripada pandangan mata,dan keduanya,kerana ia bukan satu isu pop yang memerlukan publisiti murahan seperti kisah-kisah rumahtangga atau kontroversi artis yang memerlukan respon khalayak.

Kepada sesetengah orang,perkembangan teknologi persenjataan bukanlah sesuatu yang boleh diterima positif – lebih tinggi kemajuannya,lebih kalut jadinya percaturan perebutan kuasa. Senjata adalah satu keburukan – guna buat mengambil nyawa tidak berdosa dalam konflik yang tiada kesudahan. Kepada yang lain pula,perkembangan teknologi sebegini membuahkan kebaikan yang tidak mampu dihadam semua orang.

Dalam dunia di mana makin ramai manusia sadis yang sanggup memilih keganasan sebagai jalan utama mencapai tujuan,sesuatu harus dilakukan bagi mengekang mereka. Dek kepesatan perkembangan otak manusia (mungkin),khalayak sadis ini ada saja caranya untuk menimbulkan huru -hara bagi mencipta suasana kondusif agar mereka mampu meraih keuntungan dan laba.

Suka atau tidak,terima atau tidak,kenyataannya,bagi pasukan keselamatan – terutamanya yang berada di barisan hadapan,teknologi persenjataan merupakan satu kelebihan strategi yang sangat diperlukan,terutama dalam senario yang menyaksikan garis di antara jenayah dan keganasan telah menjadi semakin kabur.

Kalau dinilai pada analisa dan data,banyak faktor menyumbang kepada meningkatkan pelbagai ancaman yang tak kelihatan di mata umum,yang mana mereka terpaksa hadapi. Secara logiknya,kita harus sentiasa selangkah di hadapan pada setiap masa. Insiden Lahad Datu sedikit-sebanyak menjadi satu petanda aras tentang tahap kebersediaan dan kesiagaan pasukan kita. Pelajaran yang pedih kita perolehi,bahawa dalam ketika ada di antara masyarakat yang angkuh melaung

“Tak perlu senjata banyak-banyak,cukup sekadar iman di dada buat bekal melangkah ke zon perang”,mereka enggan mengakui bahawa Tuhan tidak pernah mengatakan kita hanya perlu berserah kepada takdir semata. Usaha dan tawakkal adalah bekal ampuh yang tidak patut dinafikan.

Ketika ada yang berkata “Zaman Nabi dulu..mereka tidak memerlukan bekal senjata-senjata ampuh,namun tetap mendapat pertolongan Tuhan juga”,tidak pula mereka meneliti dan menganalisa bagaimana Nabi dulu sendiri menggunapakai teknologi yang relevan dan kontemporari ketika itu – daripada busur dan panah,ke pedang dan baju zirah. Dek kerana pelaung-pelaung ini memesong perhatian masyarakat daripada isu keperluan memperlengkapkan pasukan kita,beberapa orang anggota pasukan keselamatan kita sudahnya tumbang di medan berdarah itu.

“Masanya sudah sampai..”,kata mereka. Semudah itu memberi jawapan. Konflik ketika itu – meski tidak berlarutan seperti di tempat-tempat lain seperti Marawi,menyaksikan kuasa tembakan personel kita secara relatifnya adalah rendah berbanding kuasa tembakan musuh. Dek insiden itu,kita sekarang aktif menjalankan pemantapan kuasa tembakan berlandaskan teknologi persenjataan yang makin maju. Kita berbuat begitu bukan untuk berperang,tapi ia adalah keperluan demi mempertahankan kedaulatan negara.

Antara teknologi yang digunapakai adalah apa yang dianggap sebagai tenangan berpandu teknologi (Tech assisted aiming) yang dibangunkan sebagai nilai tambah kepada teknik tenangan secara manual. Tujuannya adalah untuk membantu tembakan dilakukan dengan lebih berkesan yang disertakan bersama kemampuan pemantauan yang lebih tinggi. Antara teknologi yang digunakan oleh pasukan kita dizahirkan oleh penggunaan sistem PROMS dan BORS,yang dimiliki pasukan khas negara.

PROMS

Portable Rapid deployment Observation Monitoring System (PROMS) direka untuk penggunaan pemantauan bandar atau desa. Ia membekalkan Surveillance Target Acquisition (pemerolehan sasaran dipantau) dalam jarak yang sangat jauh menggunakan kombinasi teknologi sensor siang dan malamnya,yang memberikan pembesaran imej yang lebih berkali-ganda berbanding skop biasa sedia ada.

Bersifat mudahalih dan mampu dipasang dalam masa singkat,ia membekalkan pasukan dan anggota dengan kemampuan untuk memantau dan merekod sasaran daripada jarak yang sukar dikesan. Justeru,ia meletakkan mereka dalam keadaan kerja yang lebih selamat dan membolehkan juga pemantauan semata dijalankan walaupun tiada keperluan untuk tembakan dilepaskan. Baru saja memasuki inventori pasukan khas sekitar tahun 2013-2014,ia dikeluarkan oleh syarikat Pyser-SGI limited.

Barrett Optical Ranging System (BORS) adalah satu komputer balistik berintegrasi dikeluarkan oleh firma Barrett Firearms yang membantu seseorg penembak tepat bg mendapatkan tembakan yang tepat dan jitu. Sistem ini dipasangkan terus kpd skop rifel dan dipadankan dgn tombol pengangkat. dengan bantuan BORS penembak dgn pantas mampu mengira suhu,tekanan barometric dan sasaran pd sudut condong ke atas atau ke bawah.

Komputer yang dibina ke dalam sistem secara berterusan mengira faktor2 ini yang berubah sepanjang masa. Barrett mengatakan yang BORS ini “dengan segera menguruskan kerja2 data supaya penembak dpt memberikan perhatian penuh kpd tugas meledakkan sasaran.”ia mengambil data drpd beribu jadual dan mengambilkira beberapa faktor luaran dan secara automatik memberikan penembak jarak tepat dr mana peluru mampu menumbangkan musuh.

memandangkan BORS dipasang terus pd skop dn dipadankan dgn tombol penaik,komputer mampu berinteraksi dgn skop tersebut dgn cara tombol tersebut dipusingkan sehingga paparan LCD memaparkan jarak sasaran tersebut.

Kit ini turut disertakan dgn Barrett Ballistic Software yang telah di pra-programkan dgn senarai data yang telah dipilih oleh Barrett. Ia juga termasuk dgn kabel yang membenarkan pengguna utk memuatkan program sendiri pd komputer dn kemudian memindahkannya terus kpd BORS. ia dijual dgn harga sekitar USD2000 seunit…=WRA=

Nota Editor: Setiap klik pada setiap iklan dalam instant article akan membantu kelangsungan kami untuk kekal relevan menulis di internet. Terima kasih.


Bagaimana Qing Menakluk Seluruh China?

Dalam artikel yang lepas, penulis telah menceritakan tentang kejatuhan kerajaan pusat Dinasti Ming kepada pihak pemberontak petani yang kemudiannya di takluk oleh Dinasti Qing. Selepas kematian Maharaja Ming iaitu Chongzhen, wilayah-wilayah Ming mula berpecah belah di tadbir oleh penguasa-penguasa dari bekas pegawai Ming dan juga daripada pihak pemberontak. Dalam artikel ini, penulis menceritakan pula pasca kejatuhan Ming dengan situasi politik China yang tidak stabil dan usaha Dinasti Qing untuk menakluk keseluruhan negara China daripada pihak pemberontak yang mentadbir wilayah yang berpecah belah, menakluk Dinasti Ming Selatan, dan Taiwan, serta tercetusnya Revolusi Tiga Feudatori pimpinan Wu Sangui.

1. MENGUASAI WILAYAH YANG DIKUASAI PEMBERONTAK (1644-1650)

1.1 Menguasai Dinasti Shun

Beijing yang pada mulanya berjaya di takluk oleh puak Pemberontakan Petani (yang mengisytiharkan diri sebagai Dinasti Shun) pimpinan Li Zicheng pada tahun 1644 yang mengakibatkan Maharaja Chongzhen membunuh diri, kemudiannya tewas di tangan tentera Qing pimpinan Putera Dorgon yang bergabung dengan bekas jeneral Ming yang berpaling tadah menyokong Qing iaitu Wu Sangui. Ketika itu Putera Dorgon merupakan pemerintah tertinggi Dinasti Qing walaupun ketika itu Maharaja Qing ialah Shunzhi tetapi Shunzhi tidak mempunyai kelebihan kuasa berbanding Dorgon. Maharaja Shunzhi hanya berkuasa setelah kemangkatan Putera Dorgon pada tahun 1650. Berbalik kepada kisah di atas, Li kemudiannya berundur ke Beijing dan seterusnya melarikan diri ke Xi’an iaitu ibu negara Dinasti Shun. Pada percubaan pertama, Putera Dorgon menghantar Wu Sangui untuk mengejar Li tetapi tidak berjaya. Percubaan seterusnya Qing menghantar tiga orang jeneral iaitu Ajige, Dodo, dan Shi Tingzhu untuk bertempur dengan tentera Dinasti Shun, dan mereka berjaya menakluk wilayah Shanxi dan seterusnya menguasai wilayah Shaanxi yang terletaknya kota Xi’an. Li terpaksa berundur lagi ke wilayah Gansu dan kemudiannya mati dibunuh pada tahun 1645. Punca kematian beliau masih lagi kekal misteri hingga kini.

1.2 Menguasai Gansu

Kemudian, pada akhir tahun 1646, selepas berjaya menakluk Shaanxi, tentera Qing mara ke arah Wilayah Gansu yang ketika itu dikuasai oleh pemimpin Islam dari etnik Cina Hui yang bernama Milayin yang di bantu oleh Ding Guodong. Mereka mengisytiharkan mahu mengembalikan semula Dinasti Ming di Gansu. Mereka mendapat sokongan daripada orang Cina Han dan kerajaan Islam dari puak Turki iaitu kekhanan Chagatiyyah Kumul dan Turfan. Tentera Qing berjaya menguasai semula wilayah Gansu dengan keganasan dan berjaya menangkap Milayin dan Ding yang kemudiannya di hukum bunuh.

1.3 Menguasai Dinasti Xi

Pada tahun 1646, Putera Dorgon menghantar ekspedisi ke wilayah Sichuan yang ketika itu di kuasai oleh Zhang Xianzhong (juga dikenali sebagai Harimau Kuning) yang menubuhkan Dinasti Xi pada tahun 1644 setelah berjaya menguasai Sichuan daripada pembesar Ming. Tentera Dinasti Qing yang dipimpin oleh anak kepada Hong Taiji iaitu Hooge bersama ratusan ribu tentera menyerbu wilayah Sichuan. Zhang yang mendengar berita tentang kehadiran ratusan ribu tentera Qing ingin melarikan diri ke Shaanxi, sebelum melarikan diri, beliau telah melaksanakan taktik bumi hangus dengan menghancurkan kota Chengdu. Ketika dalam perjalanan ke Shaanxi, tentera Zhang bertembung dengan Qing berhampiran bandar Xichong dan berlaku pertempuran yang tidak dirancang dan dimenangi oleh Qing kerana tentera yang sangat ramai. Zhang terbunuh dalam pertempuran tersebut. Berita yang mengejutkan berlaku apabila Hooge dan tenteranya mula memasuki kota Chengdu tetapi kota tersebut telah hancur menyebabkan tenteranya yang ramai sukar untuk mencari makanan dan terpaksa membunuh penduduk setempat untuk memakan daging manusia.

2. MENGUASAI MING SELATAN (1645-1662)

Ming Selatan merupakan sebuah wilayah yang ditadbir oleh bekas-bekas pegawai Dinasti Ming yang runtuh pada tahun 1644. Mereka kebanyakannya dari keturunan diraja. Pegawai-pegawai Ming yang digelar “putera” mentadbir wilayah masing-masing. Wilayah tersebut ialah Jiangnan, Fuzhou, Guangdong, dan Gui (dalam setiap wilayah tersebut mempunyai beberapa lagi wilayah kecil). Gabungan wilayah-wilayah tersebut di gelar Ming Selatan.

2.1 Jiangnan

Pada tahun 1645, tentera Qing mara ke selatan dan merempuh wilayah Jiangnan yang kini terbahagi kepada wilayah Jiangsu, Shanghai, dan sebahagian utara Anhui. Jiangnan ketika itu di pimpin oleh Shi Kefa (bekas Menteri Perang Ming) dan Ma Shiying yang bertanggungjawab melindungi waris Dinasti Ming iaitu Zhu Yuosong (yang memakai gelaran Maharaja Hongguang). Tentera Qing pimpinan Dodo yang turut di bantu oleh beberapa orang komander Ming yang berpaling tadah berjaya menguasai keseluruhan wilayah Jiangnan dan menangkap Shi Kefa pada Mei 1645, dan Zhu Yuosong pada Jun 1645. Tentera Qing melakukan pembunuhan beramai-ramai ke atas penduduk Jiangnan yang masih setia dengan Ming, dengan angka kematian mencecah 800,000 orang. Shi Kefa di hukum bunuh manakala Zhu di bawa ke Beijing dan dihukum pada tahun berikutnya.

Antara peristiwa menarik ketika Qing menguasai wilayah Jiangnan ialah Putera Dorgon memperkenalkan undang-undang baru iaitu mewajibkan semua lelaki Cina mencukur rambut mereka dan memakai tocang di atas kepala. Undang-undang ini merupakan satu bentuk penghinaan kepada orang Han, dan Dorgon menetapkan peraturan hukum bunuh kepada sesiapa yang melanggar arahan tersebut. Kesannya, berjuta-juta lelaki Cina di hukum bunuh kerana melanggar arahan tersebut dalam tempoh pemerintahan Dinasti Qing.

2.2 Fuzhou

Wilayah Fuzhou di perintah oleh pedagang laut terkenal iaitu Zheng Zhilong yang bertindak melindungi pewaris Ming iaitu Zhu Yujian yang memakai gelaran Maharaja Longwu. Keadaan menjadi lebih tidak stabil apabila seorang lagi pewaris Ming iaitu Zhu Yihai mengisytiharkan sebagai penguasa di wilayah kecil Zhejiang yang terletak di dalam wilayah Fuzhou. Kerana tiada kesepakatan antara kedua-duanya memudahkan lagi tentera Qing menakluk wilayah Fuzhou pada tahun 1646 pimpinan Putera Bolo. Zhu Yihai pula membelot dengan memihak Qing menyebabkan Zheng Zhilong menyerah kalah manakala Zhu Yujian dan permaisurinya dihukum bunuh. Anak Zheng iaitu Zheng Chenggong (juga dikenali sebagai Koxinga) tidak menyerah kalah dan terus melawan Qing hingga beliau terpaksa melarikan diri ke Taiwan dan menubuhkan Kerajaan Dongning pada tahun 1661.

2.3 Guangdong dan Guizhou

Abang kepada Zhu Yujian iaitu Zhu Yuyue berjaya melarikan diri ke Guangzhou dan menubuhkan pemerintahan Ming di Guangzhou, ibu kota wilayah Guangdong dengan memakai gelaran Maharaja Shaowu. Dalam masa beberapa bulan kemudian, seorang lagi waris Dinasti Ming iaitu Zhu Youlang menubuhkan sebuah lagi pemerintahan di wilayah yang sama yang memakai gelaran Maharaja Yongli. Kedua-duanya saling bertempur sesama sendiri menyebabkan tentera Qing pimpinan Li Chendong dan Shang Kexi (salah seorang daripada tiga pemimpin pemberontakan Tiga Feudatori yang nanti menentang Qing) berjaya menakluk bandar Guangzhou dan menangkap lalu membunuh Zhu Yuyue. Manakala Zhu Youlang melarikan diri ke wilayah Guangxi dan seterusnya ke wilayah pedalaman di Guizhou. Pada tahun 31 December 1650, Putera Dorgon mangkat menyebabkan usaha penaklukan terhenti seketika.

Di Guizhou, Zhu Youlang mendapat sokongan yang kuat daripada orang-orang sana apabila pemimpin yang pernah berkhidmat dengan  Zhang Xianzhong iaitu Li Dingguo (yang melarikan diri ketika Sichuan jatuh ke tangan Manchu) bertindak melindungi Zhu Youlang dan mereka bersama-sama melancarkan serangan balas dan berjaya menakluk semula wilayah Guangxi, Guangdong, dan Huguang pada tahun 1652. Setahun kemudian, Maharaja Shunzhi melancarkan siri penaklukan besar-besaran bagi merebut kembali wilayah selatan China yang dikuasai oleh Li Dingguo dan Zhu Youlang. Tentera Qing pimpinan Hong Chengchou mengalami kesukaran untuk menguasai Ming selatan kerana di tentang hebat oleh Li Dingguo.

Pertempuran demi pertempuran, akhirnya menjelang tahun 1658, tentera tambahan Qing dipimpin oleh Wu Sangui dan Putera Doni berjaya menguasai wilayah Selatan China dan seterusnya menakluk wilayah paling selatan China iaitu Yunnan. Li Dingguo dam Zhu Youlang melarikan diri ke negara Burma yang ketika itu di perintah oleh Raja Pindale Min dari Dinasti Toungoo yang memberi perlindungan kepadanya. Akibat daripada ancaman Wu Sangui, Raja Pindale di guling oleh Pye Min yang menjadi raja Burma yang baru. Raja Pye Min memenuhi permintaan Wu dan menyerahkan Zhu Youlang dan anak-anaknya kepada Wu dan dihukum bunuh pada tahun 1662. Li Dingguo yang masih bersembunyi di dalam hutan enggan menyerah kalah walaupun beliau sudah berputus asa apabila mendapat tahu yang Zhu dihukum bunuh. Beliau berkata kepada anaknya

“lebih baik mati di hutan rimba daripada menyerah!”

Tetapi anak-anaknya menyerah kepada Qing selepas kematian Li di dalam hutan.

3. REVOLUSI TIGA FEUDATORI (1674-1681)

Revolusi Tiga Feudatori ialah satu pemberontakan besar-besar yang datang dari tiga wilayah yang diperintah oleh tiga orang pemerintah berbeza yang diketuai oleh bekas jeneral Ming yang berpaling tadah memihak kepada Qing iaitu Wu Sangui. Revolusi ini juga dipimpin oleh dua orang lagi pemerintah dari dua wilayah iaitu Shang Zhixin (Raja Pingnan) dan Geng Jingzhong (Raja Jingnan). Revolusi ini terjadi ketika di awal pemerintahan Maharaja Kangxi (1662-1722) yang menggantikan Maharaja Shunzhi. Ketiga-tiga wilayah itu di kenali sebagai Tiga Feudatori. Wilayah kekuasaan Wu Sangui merangkumi wilayah Yunnan, dan Guizhou. Shang Zhixin berkuasa ke atas wilayah Guangdong, manakala Geng Jiangzhong mentadbir wilayah Fujian.

Ketika di awal era pemerintahan Maharaja Shunzhi, kerajaan pusat Dinasti Qing tidak berupaya untuk mentadbir wilayah kekuasaan Dinasti Qing di selatan China iaitu bekas kawasan Dinasti Ming Selatan yang jatuh ke tangan Qing. Oleh itu, kerajaan Qing memperkenalkan polisi membiarkan orang Cina Han mentadbir bangsa mereka sendiri. Polisi tersebut membenarkan jeneral Ming yang berpaling tadah yang terdiri daripada bangsa Cina Han untuk mentadbir bekas wilayah Dinasti Ming Selatan. Ketiga-tiga pemimpin tersebut yang di beri kuasa untuk mentadbir di tiga wilayah bekas wilayah kekuasaan Dinasti Ming Selatan semakin berpengaruh di selatan China. Mereka mempunyai tentera mereka sendiri dan berkuasa menentukan hal ehwal dalam wilayah masing-masing. Akibat daripada kekuasaan mereka dalam memonopoli ekonomi menyebabkan hasil ekonomi daripada Tiga Feudatori tersebut tidak dapat disalurkan dengan banyak ke kerajaan pusat Dinasti Qing.

Apabila Maharaja Kangxi menaiki takhta pada tahun 1662 menggantikan Maharaja Shunzhi, baginda mula berasa curiga dengan ketua Tiga Feudatori tersebut dan dapat merasakan mereka bakal menjadi ancaman kepada Dinasti Qing. Pada tahun 1673, ketiga-tiga pemimpin Tiga Feudatori tersebut memohon untuk bersara, dan dengan segera Maharaja Kangxi menerima permohonan mereka, dan membubarkan Tiga Feudatori tersebut, selain meminta mereka segera meninggalkan wilayah kekuasaan mereka dan tinggal di Manchuria. Dengan rasa terhina, ketiga-tiga ketua Tiga Feudatori tersebut melancarkan revolusi menentang kerajaan Qing yang dikenali sebagai Revolusi Tiga Feudatori dengan dimulakan oleh Wu Sangui terlebih dahulu.

Pada 28 December 1673, Wu Sangui membunuh Zhu Guizhi iaitu gabenor Yunnan dan melancarkan pemberontakan dengan slogan “halau orang asing, kembalikan Ming”. Slogan tersebut berjaya mempengaruhi ramai orang Han. Wu Sangui dan tenteranya yang berjumlah kira-kira 200,000 orang dengan mudah berjaya menakluk wilayah Guizhou dan mengasaskan Kerajaan Zhou. Pada masa yang sama, berlaku juga pemberontakan di wilayah Guangxi dan Shaanxi yang dipimpin oleh Wang Fucheng bertindak menyokong Wu Sangui. Kemudian Wu Sangui menakluk wilayah Hunan, Sichuan, dan Hebei daripada Qing. Kemudian, Shang Zhixin dan Geng Jingzhong dengan kekuatan kira-kira 300,000 tentera menyertai Wu Sangui melancarkan revolusi menentang kerajaan Qing. Manakala Kerajaan Dongning dari Taiwan juga menghantar bantuan ketenteraan kira-kira 150,000 orang tentera mendarat di Fujian yang dipimpin oleh Zheng Jing.

Pada tahun 1676 iaitu ketika waktu kemuncak pemberontak menyaksikan 12 buah wilayah dikuasai oleh pihak pemberontak iaitu 7 wilayah di bawah Wu Sangui (Yunnan, Guizhou, Sichuan, Guangxi, Shaanxi, Gansu, Hunan), 3 wilayah di bawah Geng Jingzhong (Fujian, Zhejiang, Jiangxi), 1 wilayah di bawah Shang Zhixin iaitu Guangdong, dan 1 wilayah iaitu Taiwan di bawah Zheng Jing memberi bantuan kepada pemberontak Tiga Feudatori. Situasi ini memberi kelebihan kepada Wu Sangui.

Selepas kekalahan demi kekalahan yang dirasai oleh pihak kerajaan Manchu, mereka mula meningkatkan jumlah tentera untuk mengalahkan pemberontak yang mempunyai kekuatan tentera yang ramai iaitu kira-kira 650,000 orang. Manakala Kerajaan Qing yang terdesak berjaya mengumpul kekuatan kira-kira 900,000 tentera yang terdiri dari tentera Manchu Bannerman dan tentera orang Han iaitu Green Standard Army. Walaupun tentera pemberontak memiliki tentera yang ramai tetapi kedudukan tentera pemberontak berpecah kerana menjaga kawasan yang berbeza tidak seperti tentera Qing yang mara serentak melalui tiga serangan serangkai. Dan selepas puak pemberontak berjaya menguasai wilayah yang luas pada awal tahun 1676, dalam tahun yang sama kerajaan melancarkan gerakan balas besar-besaran yang kemudiannya berpihak kepada kerajaan Qing.

Serangan pertama Manchu di halakan ke arah wilayah Shaanxi dan Gansu terlebih dahulu dan berjaya menundukkan Wang Fucheng pada tahun 1676, yang kemudiannya membunuh diri dalam tahanan kerajaan selepas beliau menyerah kalah. Dari Lanzhou (ibu negeri Gansu), tentera Qing mara ke selatan melalui wilayah Sichuan. Pada tahun yang sama, dua lagi division tentera Qing mara ke selatan China melalui wilayah Hunan, dan satu lagi melalui jalan pantai di wilayah Fujian. Pertempuran sengit berlaku antara tentera Qing dengan tentera pimpinan Geng dan Shang di Fujian, dan akhirnya tentera Qing berjaya menundukkan pemberontak selepas kedua-duanya menyerah kalah. Manakala Zheng Jing berundur ke Taiwan.

Pada tahun 1678, Wu Sangui menghantar ramai tenteranya ke wilayah Hunan untuk bertempur dengan tentera kerajaan. Di Hunan, beliau menukarkan nama kerajaan Zhou kepada Dinasti Zhou Agung dan mengisytiharkan dirinya sebagai maharaja. Tetapi 5 bulan kemudian beliau meninggal dunia, dan tempatnya di gantikan oleh anaknya iaitu Wu Shifan. Berita kematian beliau menyebabkan moral pemberontak semakin menurun, dan dalam masa yang sama tentera Qing terus mara menakluk wilayah Dinasti Zhou Agung dan memenangi banyak pertempuran. Pada tahun 1680, tentera Qing berjaya menakluk wilayah Hunan, Guizhou, Guangxi, dan Sichuan daripada pemberontak memaksa Wu Shifan berundur ke kota Kunming wilayah Yunnan.

Pada tahun 1681, tiga serangkai tentera Qing melancarkan serangan serentak dari tiga arah iaitu dari utara melalui wilayah Sichuan, dari timur laut melalui wilayah Hunan, dan dari arah timur melalui wilayah Guangxi. Tentera Qing akhirnya berjaya menakluk kota Kunming dari puak pemberontak dan Wu Shifan membunuh diri sebelum di tangkap tentera kerajaan.

4. MENAKLUK TAIWAN (1683)

Taiwan merupakan sebuah pulau yang diduduki oleh orang asli Taiwan (asal usul kepada bangsa Melayu) dan beberapa kota yang ditubuhkan oleh pedang Belanda dan Portugis. Selepas kejatuhan wilayah Fuzhou yang merupakan sebahagian daripada Ming Selatan kepada tentera Qing pada tahun 1646, Zheng Zhilong menyerah kalah kepada Qing tetapi anaknya iaitu Zheng Chenggong yang lebih popular dengan gelaran Koxinga atau Guoxingye mengikut ejaan Hanyu Pinyin tidak menyerah kalah dan terus menentang Qing. Zheng Chenggong berjaya menguasai pesisir pantai sepanjang wilayah Fujian, hingga kemaraan tentera Qing yang menyebabkan Zheng terpaksa berundur ke Taiwan pada tahun 1661 bersama dengan pengikutnya.

Di Taiwan, pasukan tentera Zheng dan pengikutnya menyerang koloni Belanda di Kubu Zeelandia. Pengepungan selama 9 bulan membuahkan hasil apabila pihak Belanda menyerah kalah kepada pasukan Zheng pada tahun 1662 yang turut di bantu oleh orang asli Taiwan. Zheng menjadikan Taiwan sebagai tapak untuk beliau merencana strategi bagi merampas semula negara China daripada puak Manchu. Beliau menamakan kerajaannya sebagai Dongning Wangguo (di Barat di kenali sebagai Kingdom of Tungning). Beliau juga pernah menakluk beberapa bandar di utara Filipina hingga menimbulkan kebimbangan Sepanyol. Beliau juga merancang mengusir Sepanyol dari Filipina tetapi beelum sempat beliau menakluk kota Manila, beliau meninggal dunia.

Tempatnya di ganti oleh Zheng Jing. Beliau berjaya membina kekuatan tentera seramai 150,000 orang. Ketika Revolusi Tiga Feudatori, beliau mendarat di pantai Fujian bersama kira-kira 150,000 tentera bagi mebantu Tiga Feudatori melawan Qing. Selepas kekalahan Tiga Feudatori, beliau kembali berundur ke Taiwan pada tahun 1677. Beliau meninggal dunia pada tahun 1681 dan tempatnya di ganti oleh Zheng Keshuang.

Selepas Qing berjaya menundukkan Revolusi Tiga Feudatori pada tahun 1681, tentera Qing melancarkan pula invasi ke arah Taiwan bagi menakluk kerajaan Dongning. Pada tahun 1683, tentera Qing pimpinan Shi Lang berjaya mengalahkan angkatan laut Zheng di Pulau Penghu dan seterusnya tentera Qing berjaya mendarat di pulau Taiwan dengan ratusan ribu tentera. Zheng Keshuang tiada pilihan lain terpaksa menyerah kalah kepada Qing dan menyerahkan Taiwan kepada Qing.

Dengan itu berakhirnya Kerajaan Dongning dan secara tidak langsung Qing berjaya menguasai keseluruhan negara China pada tahun 1683 dan menamatkan peperangan yang panjang menentang Dinasti Ming, pemberontak, Ming Selatan dan penyokong Ming antara tahun 1618-1683 yang memakan korban kira-kira 25,000,000 orang penduduk China.

RUJUKAN

The Editors of Encyclopædia Britannica. “Qing dynasty”. Encyclopædia Britannica. Retrieved 12 March 2018

Mote, Frederick W. (1999), Imperial China, 900-1800, Cambridge, Mass.: Harvard University Press, ISBN 0-674-44515-5.

Wakeman, Frederic (1985), The Great Enterprise: The Manchu Reconstruction of Imperial Order in Seventeenth-Century China, Berkeley, Los Angeles, and London: University of California Press, ISBN 0-520-04804-0. In two volumes.

Des Forges, Roger V. (2003). Cultural Centrality and Political Change in Chinese History : Northeast Henan in the Fall of the Ming. Stanford, California: Stanford University Press. pp. 206, 209. ISBN 0-8047-4044-5.

Young-tsu Wong (5 August 2017). China’s Conquest of Taiwan in the Seventeenth Century: Victory at Full Moon. Springer Singapore. pp. 168–. ISBN 978-981-10-2248-7.


Rehat – Ubat Memori Paling Mudah!

Kita
ada cara tersendiri dalam mengingat sesuatu perkara. Ada yang suka menghafal
berulang kali sehingga ia sudah ada dalam bank otak kepala. Ada pula yang
menggunakan teknik istimewa untuk membantu mengingat seperti teknik istana
memori yang dipaparkan drama bersiri BBC Sherlock. Tetapi tanpa kita sedar,
berehat seketika semasa proses mengingat dijalankan sebenarnya membantu kita
mengekalkan memori lebih lama dan ia amat membantu sesiapa saja dari pelajar
hinggalah penyakit Alzheimer.

Semasa
kita hendak menghafal sesuatu tak kira sama ada ayat-ayat Al-Quran, nota
syarahan atau ucapan penting, ambil sedikit masa untuk berehat dan tak lakukan
apa. Ya, saya ulangi rehat dan tak perlu lakukan apa-apa. Maksudnya di sini,
elakkan buat perkara yang boleh mengganggu tumpuan kita semasa hendak mengingat
seperti menyemak emel, berbual dengan rakan menerusi aplikasi mesej atau
menonton televisyen. Masa sebegini sebenarnya memberi peluang kepada otak
mengecas semula dengan memori-memori baru tanpa sebarang gangguan. Mungkin pada
sesetengah, ini peluang bagi kita bermalas-malasan tetapi ia sebenarnya amat
membantu pesakit-pesakit yang mengalami masalah amnesia atau dementia. Ini
sekaligus membuka peluang baru kepada mereka untuk mempelajari perkara baru dan
mengingatinya.

Kajian
ini dibuat seawal tahun 1900 lagi oleh seorang pakar psikologi Jerman bernama
Georg Elias Muller dan pelajarnya Alfons Pilzecker. Dalam salah satu eksperimen
mereka bagi menguji keupayaan subjek mengekalkan memori mereka, mereka meminta
peserta-peserta mengambil satu senarai perkataan yang tiada makna dan
mempelajarinya. Selepas belajar secara seketika, separuh daripada mereka diberi
senarai kedua untuk mempelajarinya sementara separuh lagi diberi rehat selama
enam minit. Selepas itu, kedua-dua kumpulan diuji kemampuan mengingat memori
mereka. Hasilnya, kumpulan yang diberi rehat sebentar mampu mengingat hampir
50% sementara kumpulan yang mempelajari dua senarai hanya dapat mengingat
dengan purata sebanyak 28%.

Walaupun
kajian ini ada dibangkitkan sekali-sekala untuk tahun-tahun mendatang, impak
kajian hanya dapat dilihat dari konteks lebih besar pada awal dekad 2000
seperti ditunjukkan dalam kajian Sergio Della Sala dari Universiti Edinburgh
dan Nelson Cowan dari Universiti Missouri. Pasukan kajian ini menggunakan
teknik sama digunakan Muller dan Pilzecker, cuma di sini mereka ingin melihat
bolehkan teknik sama membantu pesakit-pesakit yang mengalami masalah amnesia.
Peserta-peserta diberi senarai 15 perkataan dan diuji selepas 10 minit. Antara
tempoh berkenaan, ada yang sibuk melakukan ujian kognitif biasa sementara
separuh lagi ditempatkan dalam satu bilik gelap dan cuba untuk tidak tidur.

Hasilnya,
walaupun dua peserta tidak menunjukkan perubahan, pesakit-pesakit lain
menunjukkan perubahan ketara dari segi mengingat memori dengan kadar antara
14-49%, kadar sama yang dinikmati mana-mana individu yang tidak mengalami
masalah neurologi. Untuk satu ujian lain, mereka diminta mendengar beberapa
cerita dan menjawab soalan-soalan yang ada kaitan dengan cerita-cerita itu
beberapa jam kemudian. Tanpa sebarang rehat, kumpulan pertama hanya dapat
mengingat fakta sebanyak 7% sahaja. Manakala bakinya dapat mengingat sebanyak
79%. Kesan sama turut dirasai peserta-peserta yang sihat dengan kadar antara
10-30%. Kaedah ini banyak membantu manusia mengingat memori ruangan terutama
dalam hal mengenali penanda pada sesebuah bandar atau bangunan.

Namun
pada masa sama, usah pula jadikan masa rehat itu peluang berangan-angan
walaupun sebentar. Ini kerana tanpa disedari, perbuatan tersebut sebenarnya
menyukarkan seseorang itu mengingat apa yang mahu diingatinya. Menerusi satu
kajian yang dibuat Della Sala, Michael Craig dan Michaela T. Dewar mendedahkan
perbuatan angan-angan mengurangkan keupayaan peserta mengingati memori baru.
Waktu rehat sama ada waktu tidur atau rehat seketika sebenarnya menambah
komunikasi antara hipokampus dengan ruang korteks visual, sekaligus menambah
keupayaan individu mengingati sebarang tugas atau perkara yang diingatinya.
Rehat sebegini dilihat amat penting kepada pesakit-pesakit yang mengalami
masalah neurologi termasuk Alzheimer.

Dalam
dunia di mana maklumat diberi kepada orang ramai secara berlebihan, kita harus
ingat bukan alatan elektronik saja yang memerlukan baterinya dicas. Tanpa kita
sedar, minda kita juga memerlukan masa untuk berehat dan memulihkan semula
tenaga. Kerana dari situ, ia dapat menjana idea-idea yang lebih hebat atau
membantu kita mengingati memori lebih lama.

SUMBER

Robson,
David. (2018). BBC. An effortless way to improve your memory. http://www.bbc.com/future/story/20180208-an-effortless-way-to-strengthen-your-memory


Aku Seniman Ketuhanan – P Ramlee

Allahyarham Tan Sri
P.Ramlee sering mengeluarkan kenyataan bahawa beliau adalah seniman ketuhanan
kepada kebanyakkan wartawan yang menemuramahnya.

Menurut P.Ramlee,
segala kerja seninya selama 20 tahun (pada ketika itu) berkecimpung di dalam
bidang itu ada kaitan hubungannya dengan Tuhan. P.Ramlee dengan tegas
mengatakan apa sahaja yang beliau ingin lakukan yang bersangkut paut dengan
kerjayanya, beliau tidak akan lupa memohon restu kepada Allah SWT.

Ini tidaklah
menghairankan kerana P.Ramlee mula mencari erti “ketuhanan” itu sebelum beliau
bergelar anak seni lagi. Sewaktu di Pulau Pinang, P.Ramlee pernah berguru
dengan Syeikh Abdullah Fahim, iaitu datuk kepada mantan Perdana Menteri, Tun
Abdullah Ahmad Badawi. Malah, sewaktu di Singapura, P.Ramlee menyambung
pengajian agamanya dengan seorang kiai yang agak terkenal di sana. Di Jalan
Ampas pula, P.Ramlee sering merujuk kepada Seniman Haji Mahadi yang begitu arif
di dalam selok-belok agama. Seniman Haji Mahadi merupakan anak kepada ulama
Nusantara yang terkenal, iaitu Syeikh Muhammad Said Jamaluddin Al-Linggi.

P.Ramlee juga sering
mengeluarkan ungkapan, “seni saya bukan kerana wang, tetapi seni saya adalah
kerana Allah semata-mata”. Satu baris madah yang cukup tinggi dan mendalam
maknanya jika dapat ditafsirkan. Menurut P.Ramlee lagi, apabila kita mengenal
dan mendekati Tuhan, maka segala cita-cita kita ingin mengangkat martabat agama
dan budaya bangsa lebih mudah untuk diterjemahkan dan ianya akan kekal
selama-lamanya.

Pesan P.Ramlee ; “Sesungguhnya saya sedar, beberapa ketika ini filem-filem Melayu agak sedikit mundur, tetapi pada pemerhatian saya ianya hanya seketika sahaja. Saya bukan Tuhan yang boleh menentukan atau memastikan sesuatu. Namun saya tetap berkeyakinan, bahawa filem Melayu akan lebih maju lagi di masa akan datang, percayalah. Rahasianya terletak di tangan bangsa Melayu itu sendiri. Yang paling utama masyarakat Melayu itu sendiri harus memberi sokongan kepada perkembangan filem Melayu. Kalau bukan masyarakat Melayu sendiri yang menghargai budaya seni Melayu, siapa lagi?”.

Jika kita memerhatikan
di dalam beberapa filem arahannya, kita dapat lihat P.Ramlee memasukkan
elemen-elemen agama di dalam filem beliau. Di dalam filem Sumpah Orang Minyak
misalnya, terdapat satu fakta yang menarik yang dapat diketengahkan di dalam
filem ini. Jika dilihat semasa credit
title filem ini dipaparkan, terdapat satu nama yang munculdi bawah Cerita
Asal, iaitu Teuku Djaafar. Siapa
Teuku Djaafar ini? Di dalam salasilah keluarga P.Ramlee, memang benar beliau
ialah keturunan Teuku, tetapi tiada nama Teuku Djaafar yang ada. Jika kita
kaitkan dengan babak apabila Si Bongkok bertemu Puteri Bunian, kita akan dapati
bahawa ianya sungguh realistik dan seolah-olah memang berada di alam bunian
sendiri. Ini menyimpulkan bahawa P.Ramlee mempunyai satu keeistimewaan. Beliau
mampu untuk berkomunikasi dengan makhluk Allah yang berada di alam lain.

Selain itu, di dalam
filem Pendekar Bujang Lapok misalnya, semasa babak tentera Jepun yang mana
askar-askar Jepun bangkit dengan tulang-belulang mereka selepas trumpet
ditiup., bukankah ianya mencerminkan keadaan diri kita ketika Hari Kebangkitan
Kelak? Trumpet itu dimanifestasikan sebagai tiupan sangkakala. Selepas
sangkakala ditiupkan, maka kita akan dibangkitkan dengan tulang-belulang kita.
Ini bertepatan dengan firman Allah SWT yang bermaksud “ Setelah seluruh manusia mati pada
tiupan sangkakala yang pertama, maka ditiuplah sangkakala kedua untuk
membangkitkan seluruh manusia dari kuburnya. Waktu itu bangkitlah seluruh
manusia dan hidup kembali, mereka bangun dan bergegas-gegas menemui Allah Yang
Maha Kuasa untuk menerima hisab mereka” Yaasin 51.

Selain filem, P.Ramlee juga turut mengeketengahkan
elemen agama di dalam lagu-lagu ciptaan beliau. Sebagai contoh, lagu Ini Kisah
Gembala Kambing di dalam filem Ahmad Albab, jika kita mendalami maksud lagu
itu, lagu itu bertepatan dengan kehidupan Rasulullah SAW. Antara bait liriknya
ialah

Ini kisah gembala kambingHal dunia tak ambil pusingWalau kocek selalu keringHatinya tak pernah runsingKerna yakin serta berimanJodohnya gadis rupawanKahwin free anak hartawanSecantik putri kayangan

Melalui bait-bait lirik tersebut,
ternyata P.Ramlee mengeketengahkan kehidupan Rasulullah SAW. Di dalam sirah
Baginda, bukankah pekerjaan Nabi ialah sebagai penggembala kambing kemudian
beliau berkahwin dengan Sayyadatina Khadijah Binti Khuwailid Radhiallahuanha
yang merupakan seorang hartawan dan memiliki wajah yang rupawan?

Kesimpulannya, benarlah P.Ramlee ini
mempunyai keiistimewaan yang dianugerahkan oleh Allah SWT. Menurut sesetengah
orang, P.Ramlee boleh dikatakan sebagai pendakwah tetapi beliau menyampaikan
mesej dakwah itu bukan melalui kaedah tradisional, tetapi beliau menyampaikan
dakwah itu melalui lagu dan filem beliau. Oleh itu, tidak hairan mengapa
filem-filem P.Ramlee masih relevan hingga ke hari ini.

Sumber:


Singa Mengaum, Harimau Membalas – Beradu Hujah Berkaitan Seletar

Nampak gaya Parti Tindakan Rakyat (PAP) semakin menggigil angkara kekalahan Barisan Nasional (BN) pada 9 Mei 2018 demikian hari. Entah kenapa perkara tersebut sering didendangkan seolah-olah parti pemerintah di Singapura pun boleh tewas juga. Dari luar, kaliber Lee Hsien Loong dilihat lebih agung daripada parti pemerintah lama Malaysia. Namun perkara tersebut sebenarnya di luar kepentingan Malaysia. Lee Kuan Yew mati pun tidak memberikan sebarang kesan kepada Malaysia. Namun legasi beliau yang mencerminkan intelektual dan teknokrasi telah dicemari sebuah halaman bernama “Fabrications About the PAP” (FPAP).

Isunya sekali lagi menyentuh tentang Lapangan Terbang Seletar. Perlu diulaskan semula yang Seletar ialah milik Singapura. Namun Pasir Gudang ialah milik Malaysia. Dan FPAP pula sedang menegakkan benang yang dibasahi air dari Malaysia (no pun intended).

1. Isu Jarak 2 Kilometer

Hal kecil.

Anthony Loke Siew Fook tidak salah pun apabila beliau memetik jarak dua kilometer sebagai perantaraan. FPAP pun tidak salah dengan hujah bahawasanya jarak tersebut ialah antara dua persisiran semata-mata, bukanlah antara Lapangan Terbang Seletar dan Pasir Gudang.
Cuma yang hairan bin ajaibnya, garisan yang FPAP letakkan sebenarnya berada jauh daripada landasan.

Jika diteliti, penanda pertama bermula di sekitar Pejabat Penguatkuasa Imigrasi dan Pemeriksaan. Perlu ditanya, kenapa penanda ini dengan gila bermula dari situ? Apakah semua pesawat yang berlepas dari Seletar menggunakan teknologi VTOL? Mohon penjelasan. Maklumlah kami rakyat Malaysia tak pandai sangat (sarcasm intended).

2. Siapa letak kren 3 kilometer di lautan?

Soalan sebegini sebenarnya mencalarkan imej Singapura sebagai negara yang dipopulasikan rakyat bijak pandai. Kalian sepatutnya lebih cerdik daripada rakyat Malaysia (sarcasm intended). Namun pembela parti pemerintah Singapura nampak sah bengap semacam. Cuba fikir di luar kotak sejenak.

Tiga kilometer daripada landasan terletak di kawasan sempadan air. Maka matematiknya sangat mudah:

3 km = 54 meter tinggi
6 km = 145 meter tinggi

Jarak antara landasan dan persisiran Pasir Gudang ialah 3.42 km, bermakna pada jarak ini sebuah pesawat yang mendarat perlu berada pada ketinggian 70 meter (kita boleh lonjakkan pada paras 100 meter tinggi pun – tiada masalah). Kawasan ini merupakan zon perindustrian pesat bagi Pasir Gudang. Bermakna, Malaysia mesti mempunyai jentera untuk mengendalikan urusan di situ. Tidak kisahlah jika situasi sekarang memerlukannya atau tidak – isunya bukanlah tertakluk kepada situasi semasa sahaja.

Memanglah tidak logik bagi sebuah kren industri untuk beroperasi di laut. Namun FPAP tidak sepatutnya mengetepikan satu hakikat. 420 meter daripada tiga kilometer yang dibisingkan merupakan zon perindustrian. Sebuah kren boleh sahaja mencecah ketinggian 70-80 meter (dalam lingkungan penerbangan). Maka FPAP tidak layak untuk mempersoalkan tentang faktor keselamatan. Laluan ini sudah mendedahkan banyak risiko.

3. Mana bangunan 145 meter di Pasir Gudang pada jarak enam kilometer daripada landasan?

Hanya kerana satu perkara tidak dapat dilihat, FPAP sudah bertanya. Malaysia pun boleh tanya soalan sama: mana otak FPAP? Sekali lagi takkan Malaysia perlu fokus kepada situasi semasa semata-mata, sedangkan fungsi sebuah negara sebenarnya sangatlah berpanjangan? Penggunaan sistem ILS akan memberikan kesan yang besar kepada Pasir Gudang.

Bangunan setinggi 145 meter dalam teknologi infrastruktur semasa merupakan suatu perkara yang sangat biasa. 145 meter sebenarnya rendah sedikit sahaja daripada Kompleks DayaBumi yang pernah menjadi bangunan tertinggi di Kuala Lumpur pada tahun 1985.

Pertanyaan FPAP telah menafikan hak Malaysia untuk membangunkan Pasir Gudang pada perkadaran yang sepatutnya. Usahlah FPAP lupa bahawasanya sempadan kalian hanyalah Singapura. Pasir Gudang ialah milik Johor.


Kenapa Orang Jahil Selalu ‘Confident’?

Kenapa manusia jahil lebih yakin dan manusia bijak penuh dengan keraguan?

‘Intelligence quotient‘ (IQ) menjelaskan kemahiran manusia berfikir. Lebih tepat, kemahiran menyelesaikan masalah. Bukannya kemahiran mengingat fakta. Purata IQ manusia adalah sama setiap tahun dan tak akan meningkat dan mengurang.

Tapi, IQ manusia hari ini lebih tinggi daripada IQ manusia zaman dulu. Dan akan terus meningkat. Cuma purata saja masih sama.

Ada fenomena yang dipanggil sebagai Kesan Downing (Downing Effect) yang menyatakan, orang yang mempunyai IQ yang rendah akan fikir dia mempunyai IQ yang tinggi. Orang yang IQ 70 akan fikir IQ dia 140.

Orang yang rendah IQ ini kita panggil orang yang ‘smarter than thou’.

Dan, sebaliknya orang yang IQ tinggi pula akan mula memandang rendah pada IQ yang dimiliki. Mereka juga akan memandang tinggi orang yang IQ-nya sama dengan mereka.

Inilah yang Socrates canang-canang, “Kebijaksanaan yang sebenar adalah apabila kau mengetahui bahawa kau tidak mengetahui.”

David Dunning dan Justin Kruger, melalui pemerhatian mereka menyatakan lebih kurang,

“Kesilapan daripada orang yang jahil datang daripada dirinya dan kesilapan daripada orang yang cerdik datang daripada kesilapannya tentang orang lain.”

Kemudian, muncullah kesan Dunning-Kruger (Dunning-Kruger effect), iaitu sebuah bias kognitif. Kesan ini kata, semakin kau jahil, semakin kau yakin yang kau orang cerdik dan semakin banyaklah kesilapan kau sebenarnya.

Pada tahun 1977, ada kajian kata purata manusia akan sangka IQ mereka lebih tinggi daripada purata. Dah boleh nampak kenapa jahil lebih ramai. Dah boleh nampak purata manusia yang kena kesan Dunning-Kruger.

Orang yang IQ rendah akan kurang menyoal diri dan kejadian di sekeliling mereka. Buta tuli. Tak mahu kritik. Kritik nanti kata tak beradab pula.

Kritik pengetahuan dan kepercayaan sendiri macam Descartes apatah lagi.

Tapi, walau bagaimanapun, Richard Nesbitt dari University of Michigan kata, IQ yang tinggi bukan tanda aras kejayaan, tapi kemahuan atau kuriositi.

Kalau tak ada kemahuan, orang yang IQ tinggi pun tak mahu guna IQ mereka untuk membentuk idea baru.

Kecerdikan sepatutnya menjadi kemahiran menyedari kelemahan diri. Kesan Dunning-Kruger kata, orang yang kurang cerdik tak mampu buat benda ini. Dia cuma pandai cari salah orang.

Selain Socrates, ingat pula pesan Confucius,

“Pengetahuan (knowledge) yang sebenar adalah mengetahui kejahilan dirinya sendiri.”

Sumber: thoughtcatalog.com.loox.nu


Perintis Fotografi Berwarna – Prokudin-Gorsky

Tahukah anda, perintis kepada teknik fotografi tiga-warna yang berkualiti tinggi secara rasminya dihasilkan oleh seorang ahli kimia dari Rusia? Dilahirkan dengan nama Sergey Mikhaylovich Prokudin-Gorsky, beliau merupakan seorang ahli kimia dan jurugambar Rusia.

Dia terkenal kerana menjadi perintis dalam fotografi warna melalui karya-karyanya serta usahanya dalam kerja keras demi mendokumentasikan foto-foto dinasti Romanov Empayar Russia pada awal abad ke-20.

Namun sebenarnya penyelidikan dan eksperimen dalam menghasilkan foto berwarna telah berlaku semenjak 1840 iaitu sebelum beliau dilahirkan lagi.

Prokudin-Gorsky dilahirkan pada bulan Ogos 1863, di wilayah Vladimir, timur Moscow. Oleh kerana Empayar Rusia waktu itu menggunakan sistem yang kurang tepat untuk menghitung hari dalam setahun yang dipinjam dari Gereja Ortodoks Rusia, hari lahir Prokudin-Gorsky secara rasmi direkodkan pada 18 Ogos.

Tetapi, menurut Projek Prokudin-Gorsky, Rusia secara rasmi meninggalkan kalendar Julian ortodoks dengan pembentukan negara Kesatuan Soviet, yang bermaksud hari jadi Prokudin-Gorsky sebenarnya pada 30 Ogos.

Setelah menamatkan pendidikannya untuk menjadi seorang pakar kimia di Rusia, Prokudin-Gorsky berpindah ke Jerman, di mana dia bertemu dengan ahli fotokimia terkenal dan paling berpengaruh pada zaman itu iaitu Profesor Adolf Miethe dan mula belajar di bawah bimbingannya.

TEKNIK FOTO TIGA-WARNA

Berdasarkan proses saringan tiga saintis Scotland, James Clerk Maxwell, yang telah menghasilkan foto berwarna pertama 40 tahun sebelumnya, Prokudin-Gorsky dan gurunya mengembangkan kaedah emulsi fotografi yang melampaui fotografi tiga warna supaya mampu merakam gambar berwarna dengan perincian dan kualiti gambar yang lebih tinggi.

Kaedah fotografi warna yang dipraktikkan oleh Prokudin-Gorsky itu sebenarnya telah awal lagi dicadangkan oleh James Clerk Maxwell pada tahun 1855 dan ia dibentangkan pada tahun 1861, waktu itu Prokudin-Gorsky belum lahir lagi, tetapi hasil yang sempurna tidak mungkin dapat dilakukan dengan alatan dan bahan fotografi yang tersedia pada masa itu.

Manakala individu pertama yang pernah cuba menunjukkan hasil karya yang terbaik dengan kaedah sebegini ialah Frederic E. Ives, di mana projektor dan sistem peralatan kamera “Kromskop” sudah tersedia secara komersial dari tahun 1897 hingga sekitar tahun 1907.

Dengan meniru kaedah mata manusia normal merasakan warna, spektrum warna yang dapat dilihat dibahagikan kepada tiga saluran saluran dengan menangkapnya dalam bentuk tiga foto hitam putih, satu ditangkap melalui filter merah, satu melalui filter hijau, dan satu melalui filter biru.

Tiga gambar yang dihasilkan dapat diprojeksikan melalui filter-filter dengan warna yang sama dan dilampirkan tepat pada skrin, lalu melalui proses sintesis rangkaian warna asli secara tambahan; atau dilihat sebagai gambar warna tambahan oleh satu orang pada satu masa melalui peranti optik yang dikenali secara umum sebagai kromoskop atau fotokromoskop.

Fotokromoskop mengandungi penapis berwarna dan reflektor lutsinar yang menggabungkan ketiga-tiganya menjadi satu gambar warna penuh. Ia juga digunakan untuk membuat cetakan fotografi atau mekanikal dalam warna komplementari cyan, magenta dan kuning, dimana apabila ia dilampirkan, ia menyusun semula warna-warna subtraktif.

Namun Prokudin-Gorsky membuktikan beliau mampu menghasilkan foto berwarna dengan kualiti tertinggi melalui proses meletakkan gambar yang sama melalui tiga penapis kaca yang berbeza, Prokudin-Gorsky berjaya membuat gambar pemandangan lanskap secara komposisi.

DOKUMENTASI IMPERIAL RUSSIA

Ketika Prokudin-Gorsky kembali ke Rusia pada awal tahun 1900-an, dia mulai melakukan perjalanan melalui negara itu, dia juga ke negara-negara Eropah seperti Austria, Denmark, Perancis, Hungaria, Itali dan Switzerland.

Dia mengembangkan reputasi dalam bidang fotografi dan menjadi terkenal di kalangan masyarakat kelas tinggi.

Pada bulan Mei 1908, dia mengunjungi estet Yasnaya Polyana dan mengambil potret berwarna yang dianggap secara rasmi sebagai foto berwarna pertama untuk seorang figura penulis yang terkenal di negara itu, Leo Tolstoy, 80 tahun.

Dia mengelilingi Rusia dengan kenderaan khas, yang dikurniakan kepadanya oleh tsar.  Dengan mempraktikkan apa yang telah dipelajarinya di luar negeri, Prokudin-Gorsky membuat jelajah dokumentari kerabat diraja Rusia antara tahun 1909 dan 1915.

Jurugambar itu mendokumentasikan tapak-tapak bersejarah tempatan, budaya, ritual dan kehidupan sehari-hari warga negara itu.

Bagi memudahkan pergerakannya ketika bekerja, Prokudin-Gorsky menerima sebuah gerabak keretapi, yang sesuai untuk berfungsi sebagai ruang gelap bagi kerja-kerja mencuci foto, keretapi tersebut adalah milik Tsar Nicholas II.

Jurugambar ini telah melakukan perjalanan ke lebih dari 30 wilayah empayar, termasuk bahagian-bahagian pecahan negara itu yang hari ini menjadi negara Belarus, Finland dan Ukraine.

Dia mahu menggunakan ilmu fotografi canggih bagi mendidik kanak-kanak. Setelah menajamkan bakatnya di seluruh Rusia dan di tempat lain, Prokudin-Gorsky mengumpulkan banyak koleksi katalog gambar.

Ideanya adalah menggunakan “unjuran warna optik” di kelas, untuk mengajar murid sekolah Rusia mengenai pelbagai tradisi warisan empayar kerajaan besar itu.

Dia meninggalkan Rusia semasa per*ng saudara, dan tidak pernah kembali. Dihantar bertugas ke Norway pada tahun 1918, Prokudin-Gorsky tidak pernah kembali ke Rusia, kerana penaungnya, tsar, telah digulingkan oleh revolusioner dan Vladimir Lenin menjadikan Bolshevik sebagai pihak yang mengambil alih kuasa.

Prokudin-Gorsky akhirnya menetap di Perancis, di mana dia meninggal dunia pada tahun 1944. Foto-fotonya kekal menjadi salah satu katalog bergambar Rusia yang paling mengagumkan pada awal abad itu, sebelum kebangkitan Kesatuan Soviet.

Eksperimen percubaan fotografi berwarna bermula pada tahun 1840-an. Eksperimen awal dilakukan untuk mencari “chameleon substance” yang dianggap warna dari cahaya jatuh di atasnya. Beberapa hasil awal agak positif, biasanya dilaksanakan secara projeksi spektrum suria terus ke permukaan sensitif.

Ia kelihatan berjaya pada awalnya, tetapi gambar yang redup terbentuk dalam kamera memerlukan nilai ‘exposure’ yang harus bertahan selama berjam-jam atau bahkan berhari-hari.